title: Otto Tolonen

text: Tolosen soolo- ja kamarimusiikkiohjelmistot koostuvat renessanssin luuttu- ja vihuelateoksista aina nykypäivän musiikkiin. Hän on esiintynyt muun muassa Radion sinfoniaorkesterin, Jyväskylä Sinfoniettan, Sibelius-Akatemian Sinfoniaorkesterin, saksalaisen Cursächsichen Philharmonien ja puolalaisen AUKSO-kamariorkesterin solistina.


title: Otto Tolonen

text: Tolonen vaikuttaa hanuristi Antti Leinosen, viulisti Tero Hyväluoman ja kontrabasisti Tarmo Anttilan kanssa Tjango! –yhtyeessä. Tjango! esittää omien sävellyksiensä lisäksi tunnettua ja tuntemattomampaa ranskalaista ja latinalaisamerikkalaista musiikkia sekä jazz-standardeja. Yhtyeen ensialbumi julkaistiin tammikuussa 2014.


title: Otto Tolonen

text: Tolonen on palkittu lukuisissa kilpailuissa vuodesta 1995 alkaen. Marraskuussa 2008 hän voitti arvostetun kansainvälisen Andres Segovia -kitarakilpailun Espanjan Granadan Herradurassa. Saman vuoden elokuussa hän sijoittui kolmanneksi Guitar Foundation of American kansainvälisessä kitarakilpailussa San Franciscossa. Kilpailuun osallistui 51 kitaristia eri puolilta maailmaa. Heinäkuussa 2004 Tolonen sijoittui toiseksi The 3rd Australian Guitar Competition -kitarakilpailussa Australiassa. Kilpailuun osallistui 21 kitaristia neljältä mantereelta.


title: Otto Tolonen

text: Heinäkuussa 2002 Tolonen voitti kansainvälisen kitarakilpailun Templinin kitarafestivaaleilla Berliinissä. Kilpailu oli tarkoitettu alle 25-vuotiaille kitaristeille ja se painottui klassiseen nykymusiikkiin. Vuoden 2001 huhtikuussa Tolonen sijoittui toiseksi Pariisin Ville d'Antonyssa järjestetyssä kansainvälisessä kitarakilpailussa. Kilpailuun osallistui 30 kitaristia useista Euroopan maista sekä Yhdysvalloista ja Argentiinasta.


title: StatusNet

text: StatusNet (aiemmin Laconica) on Vapaan ja avoimen lähdekoodin mikroblogauspalvelin, joka on ohjelmoitu PHP-ohjelmointikielellä. Se käyttää OStatus-standardia eri asennusten väliseen yhteistoimintaan. Vaikka se tarjoaa samanlaisen toiminnallisuuden kuin Twitter, StatusNet pyrkii tarjoamaan mahdollisuuden avoimeen, palveluiden väliseen ja jaettuun viestintään mikroblogausyhteisöjen välillä. Yritykset ja yhtiöt voivat asentaa ja hallita omia palveluitaan ja tietojaan.


title: StatusNet

text: Identi.ca on ensimmäinen StatusNetin asennus. Sen ylläpitäjä on StatusNetin kehittänyt StatusNet Inc. Identi.ca tarjoaa ilmaiset käyttäjätilit yleisölle ja toimii StatusNetin itse asennettavan version lippulaivana.


title: Optimo

text: Optimo on New Yorklaisen dance-punk yhtye Liquid Liquidin ep-albumi, joka julkaistiin vuonna 1983. Se sisältää yhtyeen ehkä tunnetuimman kappaleen ”Cavernin”, josta on myös tehty musiikkivideo. Hip hop-ryhmä Grandmaster Flashin kappale ”White Lines (White Lines (Don't Don't Do It)” perustuu myös ”Caverniin”.


title: Optimo

text: Albumin kaikki kappaleet on julkaistu uudelleen kokoelma-albumeilla "Liquid Liquid" (1997) sekä "Slip in and Out of Phenomenon" (2008).


title: Tyske Ludder

text: Tyske Ludder on opiskelutovereiden Claus Albers (laulu) ja Olaf A. Reimers (kosketinsoittimet) perustama saksalainen EBM-bändi. Bändin nimi tarkoittaa norjaksi saksalaista prostituoitua. Norjalaiset käyttivät tätä nimitystä toisen maailmansodan aikana paikallisesta naisesta, joka oli sukupuoliyhteydessä saksalaisen sotilaan kanssa.


title: Tyske Ludder

text:
Tyske Ludder on perustettu 1990-luvun vaihteessa. Bändi on lähtenyt liikkeelle new wave ja new romantic -tyylisuunnasta ja tullut tunnetuksi EBM-äänimaisemistaan. Kappaleiden sanat käsittelevät mm. teknologian ylivaltaa nyky-yhteiskunnissa,
Jugoslavian sotaa, ja Yhdysvaltojen sotilaallista puuttumista maailman politiikkaan omien intressiensä turvaamiseksi.
1990-luvulla Tyske Ludder julkaisi kaksi albumia ja yhden EP:n, mutta esiintyi tähän aikaan harvoin yleisön edessä.
2000-luvun alussa Tyske Ludder vietti hiljaiseloa, ja sitä koetteli bändinjäsenten väliset erimielisyydet.
Vuonna 2004 bändi alkoi taas työstää uutta materiaalia ja palasi lavalle.
Allekirjoitettuaan levytyssopimuksen levy-yhtiö Black Rainin kanssa vuonna 2005, Tyske Ludder julkaisi neljännen albuminsa "Sojus" ("союз" venäjäksi "liitto") vuonna 2006.
Vuonna 2007 bändi oli Wintergewittertour-nimisellä Euroopan kiertueella.
Huhtikuussa 2008 ilmestyi viides levy "SCIENTific technOLOGY" joka käsitteli mm. skientologiaa. Tätä seurasi uusi Euroopan kiertue.


title: Tyske Ludder

text: Tyske Ludder on esiintynyt lukuisilla EBM, dark electro ja industrial -tyyliä edustavilla musiikkifestivaaleilla, mm. Bradfordin yliopistolla Englannissa vuonna 2008 pidetyssä Infestissä, vuonna 2009 M'era Luna festivaalissa ja vuonna 2012 Amphi Festivalissa, Kölnissä.


title: Kylmäveristen Pohjoismaiden mestaruus

text: Kylmäveristen Pohjoismaiden mestaruus on vuodesta 1978 lähtien järjestetty kilpailu pohjoismaisille kylmäverisille ravihevosille. Nykyään se järjestetään vuosittain syyskuun lopulla Turussa Metsämäen raviradalla.


title: Kylmäveristen Pohjoismaiden mestaruus

text: Vuoteen 1997 asti kilpailu kiersi Suomen, Ruotsin ja Norjan raviradoilla. Vuosina 1998 ja 1999 Pohjoismaiden mestaruus ratkaistiin kolmen osakilpailun sijoituksilla. Lähdöt ravattiin maiden pääradoilla Vermossa, Solvallassa ja Bjerkessä.


title: Kylmäveristen Pohjoismaiden mestaruus

text: 2000–2005 kilpailua ei järjestetty lainkaan. Turun ravirata herätti Pohjoismaiden mestaruuden henkiin jälleen vuonna 2006, josta lähtien se on järjestetty vuosittain. Vuonna 2012 kilpailun ensimmäinen palkinto on 40 000 €.


title: Duke of Earl (albumi)

text: Duke of Earl on kokoelma-albumi yhdysvaltalaisen soul-laulaja Gene Chandlerin tuotannosta vuosilta 1961, 1962 ja 1963. Chandler oli tuolloin Vee Jay Recordsin artisti. Tämä albumi sisältää Chandlerin tuolle levy-yhtiölle tekemät singlet ja kokoelman on vuonna 1976 julkaissut englantilainen DJM Records Limited, James House, 71–75 New Oxford Street, London WC1A 1DP. Kannen on suunnitellut Scutt • Irvine • Wilson. Painotyön on tehnyt Gothic Print Finisher Ltd.


title: Duke of Earl (albumi)

text: Kappaleiden yhteydessä on mainittu Vee Jay -singlejen tuotantovuodet, luettelotunnukset sekä listasijoitukset (R&B/pop) Yhdysvalloissa.Kappaleen "Rainbow" tekijää ei ole mainittu LP-levyn etiketissä, mutta kansiteksti kertoo sen olevan Curtis Mayfield. Kappaleen "Check Yourself" tekijäksi on muualla kerrottu Lowell Fulson.


title: Alexander Amatus Thesleff

text: Alexander Amatus Thesleff (4. marraskuuta 1778 Viipuri – 15. marraskuuta 1847 Viipuri) oli saksalaista sukua ollut venäläinen jalkaväenkenraali. Hän toimi Suomen kenraalikuvernöörin apulaisena vuosina 1833–1847. Samaan aikaan hän hoiti myös Suomen senaatin puheenjohtajan tehtävää.


title: Alexander Amatus Thesleff

text: Viipurissa syntynyt Thesleff aloitti sotilasuransa vuonna 1793 Nevan jalkaväkirykmentissä. Hän osallistui samana vuonna linnoitustöihin sekä kanavanrakennukseen Vanhassa Suomessa ja jatkoi myöhemmin uraansa majoitusmestarilaitoksessa. Vuonna 1805 Thesleff ylennettiin kapteeniksi ja hän oli mukana Kiinan ja Mongolian alueille suuntautuneella kartoitusretkellä.


title: Alexander Amatus Thesleff

text: Kaksi vuotta myöhemmin Thesleff osallistui sotatoimiin Ranskaa vastaan. Suomen sotaan hän osallistui Venäjän keisarillisen armeijan Savon ryhmässä. Thesleff kunnostautui muun muassa Siikajoen, Lapuan sekä Alavuden taisteluissa ja hänet ylennettiin majuriksi vuonna 1808.


title: Alexander Amatus Thesleff

text: Vuonna 1811 Thesleff ylennettiin everstiluutnantiksi ja seuraavana vuonna hänet korotettiin aatelisarvoon. 1812–1814 Thesleff osallistui uudelleen Ranskan vastaiseen sotaan, ollen mukana useissa taisteluissa sekä muun muassa Pariisin valtauksessa. Vuonna 1819 kenraalimajuriksi ylennetty Thesleff saapui jälleen Suomeen 21. (myöhemmin 23.) jalkaväkidivisioonan komentajaksi. Kenraaliluutnantiksi hänet ylennettiin 1826.


title: Alexander Amatus Thesleff

text: Aleksanterin-Yliopiston varakanslerina Thesleff toimi vuosina 1828–1830 sekä vielä vuonna 1832. Vuosina 1830–1831 hän oli Puolassa kukistamassa Marraskuun kansannousua. Palattuaan Suomeen Thesleff toimi varakanslerin tehtävän lisäksi myös Sensuuriylihallituksen puheenjohtajana. Huhtikuussa 1833 hänet määrättiin kenraalikuvernöörin apulaiseksi. Thesleff toimi vuosien 1833 ja 1847 välillä useaan otteeseen myös virkaa tekevänä kenraalikuvernöörinä varsinaisen kenraalikuvernöörin Aleksandr Menšikovin hoitaessa meriministerin tehtäviä Pietarissa. Lisäksi hän toimi senaatin puheenjohtajana. Vuonna 1841 Thesleff ylennettiin jalkaväenkenraaliksi. Seuraavana vuonna hän aloitti Saimaan kanavan rakennustoimikunnan puheenjohtajana. Vuonna 1840 Thesleff kutsuttiin Suomalaisen Kirjallisuuden Seuran ja 1843 Suomen Tiedeseuran kunniajäseneksi.


title: Alexander Amatus Thesleff

text: Thesleff oli uskollinen Venäjän tsaarin kannattaja ja nautti myös laajsti tämän suosiota. Venäläismielisyydestään huolimatta hän oli kuitenkin myötävaikuttamassa Aleksanterin yliopistoon vuonna 1850 perustetun suomen kielen professorin viran toteutumiseen. Thesleffin aikana suomen kielen asema virkakielenä vahvistui muutoinkin suuresti. Hän itse ei kuitenkaan puhunut suomea lainkaan ja ruotsin kieltäkin hyvin heikosti. Kesäkuussa 1847 hänelle myönnettiin heikon terveydentilansa takia virkavapaus kenraalikuvernöörin apulaisen virasta ja myöhemmin samana vuonna ero kaikista muista tehtävistään, mukaan lukien sotapalvelus. Hän kuoli myöhemmin samana vuonna omistamassaan Juustilan kartanossa Viipurissa. Lisäksi Thesleff omisti Suomessa myös kaksi muuta kartanoa. Viipurissa sijainneen Ventelän kartanon hän peri isältään. Lyhyen aikaa Thesleffin hallussa oli myös Anolan kartano Nakkilassa.


title: Alexander Amatus Thesleff

text: Thesleff tunnettiin myös taitavana taidemaalarina. Hän maalasi muun muassa akvarellin Koljonvirran taistelusta vuonna 1808. Maalauksen perusteella löydettiin myöhemmin Koljonvirran sillan oikea paikka. Thesleffin pitämät sotapäiväkirjat lahjoitettiin Helsingin yliopistolle vuonna 2006.


title: Alexander Amatus Thesleff

text: Alexander Amatus Thesleff on haudattu Viipuriin Lepolan hautausmaalle. Hänen hautamuistomerkkinsä kunnostettiin kesällä 2012 Borodinon taistelun 200-vuotisjuhlien kunniaksi.


title: Frida Amundsen

text: Frida Waage Amundsen (s. 9. syyskuuta 1992 Vaksdal) on norjalainen laulaja ja lauluntekijä. Hän teki vuonna 2009 levytyssopimuksen EMI Musicin kanssa. Amundsenin kappale ”Closer” oli vuonna 2011 soitetuin kappale Norjan radioasemilla. Hänen debyyttialbuminsa, "September Blue", julkaistiin vuonna 2012. Maaliskuussa 2012 Frida Amundsen julkaisi toisen singlensä, ”Rushin”. Se on myös saavuttanut suurta suosiota, sillä esimerkiksi Radio Novan vuoden 2012 suosituimpien kappaleiden listalla se on viikolla 37 noussut sijalle 11.


title: Tytön huivi

text: Tytön huivi on Ville Salmisen ohjaama elokuva vuodelta 1951. Se rakentuu J. Alfred Tannerin kuplettien varaan.


title: Tytön huivi

text: Elokuvan tarinassa Affu (Sakari Halonen) lähtee maailmalle etsimään "sitä oikeaa", jota varten äiti on antanut kihlajaishuivin. Tarina etenee neitosesta toiseen, joille Affu laulaa yhteensä lähes 20 kappaletta. Elokuvan hevosajelu on tehty studiossa taustaprojisoinnin edessä.


title: Tytön huivi

text: Aikalaisarvioissa elokuvan kepeyteen suhtauduttiin ymmärtävästi. Juha Nevalainen, Ilta-Sanomat kirjoittaa: " Oikeastaan Tytön huivista on tullut paljon parempi elokuva kuin odottaa saattoi."


title: Tytön huivi

text: Myöhemmin elokuvaa on luonnehdittu toisaalta raikkaaksi musiikkielokuvaksi, toisaalta köykäiseksi viihde-elokuvaksi, joka tosin viihdytti viihteenjanoisia aikalaiskatsojia.


title: Pimeys odottaa

text: Pimeys odottaa on Pauli Pentin ohjaama elokuva vuodelta 1985. Se oli ensimmäinen Pentin kahdesta omasta ohjauksesta. Villealfa-tuotantoyhtiössä apulaisohjauksia tehnyt Pentti ei saanut tuotantotukea, joten Mika Kaurismäki lupasi Villealfan rahoituksen. Elokuvan käsikirjoituksen teki Pentin kanssa Antti Lindqvist, joka on Pentin tavoin toiminut elokuvakriitikkona useissa lehdissä.


title: Pimeys odottaa

text: Aikalaisarviossaan Helena Ylänen (Helsingin Sanomat) pitää elokuvaa "aika tyylikkäänä", ja vaikka tyylikkyys ei korvaa puutteita, elokuva jaksaa kuitenkin kiinnostaa. Huomiota herätti aikanaan, kun Ylänen esitti viikkoa myöhemmin uuden tulkinnan, jonka mukaan tarina on unta, ja silloin palaset hänen mukaansa loksahtavat kohdalleen. Pentti osoittaa erään kriitikon mukaan tässä elokuvassa kykynsä öisen kaupungin kuvaajana. Toinen kriitikko kiinnittää huomiota elokuvan kaurismäkeläiseen replikointiin, jota hän pitää sen antoisimpana makusteltavana.


title: Pimeys odottaa

text: Myöhemmän kriitikon arviossa katsotaan, ettei elokuvassa ole sisällöllistä kantavuutta. Tiettävästi Pentti itse on sanonut, että elokuva olisi tarkoitettu työksi, joka kerralla lopettaisi valkokankailla polttamisen. Elokuvassa nimittäin näyttelijöiden käsillä ei ole juuri muuta tehtävää kuin pidellä savukkeita.


title: Marko Rairama

text: Marko Rairama (s. 10. syyskuuta 1991 Helsinki) on suomalainen jääkiekkoilija, joka pelaa Mestis-joukkue Heinolan Peliitoissa.


title: Marko Rairama

text: Rairama on Hämeenlinnan Pallokerhon kasvatti. Hän voitti joukkueessa B2-nuorten Suomenmestaruuden vuonna 2008, B-nuorten SM-hopeaa vuosina 2008 ja 2009 sekä A-nuorten SM-pronssia vuonna 2012. Rairama toimi kaudella 2011–2012 HPK:n pronssijoukkueen kapteenina ja oli tehoilla 17+33=50 joukkueen paras pistemies ja maalintekijä.


title: Marko Rairama

text: Kaudeksi 2012–2013 Rairama siirtyi vuoden mittaisella sopimuksella Mestis-joukkue Heinolan Peliittoihin. Hän kävi kauden aikana myös kolmen SM-liigaottelun verran Hämeenlinnan Pallokerhossa. Rairama pelasi ensimmäisen SM-liigaottelunsa 22. syyskuuta 2012 vieraissa Porin Ässiä vastaan ja sai siinä jääaikaa 9.58 minuuttia. Hän teki ottelussa myös liigauransa avausmaalin, jonka Rairama teki ensimmäisessä vaihdossaan ja laukoi ensimmäisellä kosketuksellaan kiekkoon SM-liigassa.


title: Marko Rairama

text: Rairama siirtyi kaudeksi 2013–2014 Kiekko-Vantaaseen. Hän kuitenkin palasi kuitenkin omasta aloitteestaan Peliittoihin lokakuussa 2013.


title: Marko Rairama

text: Rairaman pikkuveli Jari pelaa HPK Teamin A-nuorissa. Veljesten isä Ismo kuuluu HPK:n A-nuorten valmennustiimiin.


title: Arvi Talvitie

text: Arvi Harald Talvitie (1. huhtikuuta 1903 Ulvila – 9. marraskuuta 1969 Tampere) oli suomalainen tekniikan ja kemian tutkija. Hän väitteli tekniikan tohtoriksi 1930. Hän oli Tampereen teknillisen oppilaitoksen fysiikan ja mekaniikan yliopettaja vuodesta 1931 ja rehtori vuosina 1948–1966. Talvitie ajoi voimakkaasti Tampereen teknillisen oppilaitoksen muuttamista korkeakouluksi ja sai muutkin heräämään ajatukselle, joka oli osittain ollut jo ilmassa. Oppilaitos aloitti sivukorkeakouluna 1965 ja itsenäistyi 1972 ja muuttui 2003 Tampereen teknilliseksi yliopistoksi (TTY). Hän sai professorin arvonimen vuonna 1965.


title: Yrjö Talvitie

text: Yrjö Juho Talvitie (23. syyskuuta 1892 Ulvila – 18. toukokuuta 1970 Helsinki) oli suomalainen kemisti ja tieto- ja sanakirjojen tekijä.


title: Yrjö Talvitie

text: Talvitien vanhemmat olivat kunnallislautakunnan esimies Juho Heikki Talvitie ja Anna Sofia Ihander. Hän pääsi ylioppilaaksi 1912, valmistui diplomi-insinööriksi 1916 ja väitteli tekniikan tohtoriksi 1927.


title: Yrjö Talvitie

text: Talvitie toimi Teknillisen korkeakoulun analyyttisen kemian assistentiina 1924-1925 ja tullikemistinä 1927-1946. Hän oli Kemian keskusliiton asiamies 1943–1959 ja toimitusjohtaja, Teknillisen kemian aikakauslehden päätoimittaja hän oli 1944–1959.


title: Yrjö Talvitie

text: Talvitie perusti 1948 yhdessä Pentti Talvitien kanssa muun muassa tekniikan alan sanakirjoja julkaisevan Tietoteoksen.


title: Eero Tammisalo

text: Eero Sakari Tammisalo (vuoteen 1906 Ekbom; 1. joulukuuta 1892 Helsinki – 8. huhtikuuta 1977 Helsinki) oli suomalainen hammaslääkäri ja professori. Hän oli Helsingin yliopiston hammaslääketieteen laitoksen proteesi- ja hampaanoikomisopin opettaja 1919–1956, laitoksen esimies 1925–1958, hammasproteesiopin professori 1957–1962. Hän julkaisi alan tutkimuksia sekä historiikin "Yliopiston odontologinen laitos 1892–1932". Hänelle myönnettiin professorin arvonimi 1942.


title: Eero Tammisalo

text: Myös hänen poikansa Erkki Tammisalo oli hammaslääketieteen professori.


title: Antti Tanttu

text: Antti Heikki Nikolaus Tanttu (7. lokakuuta 1884 Viipuri – 11. kesäkuuta 1962 Kiihtelysvaara) oli suomalainen metsänhoitaja ja tutkija, joka toimi metsähallinnon piirissä.


title: Antti Tanttu

text: Tantun vanhemmat olivat merikapteeni Nikolaus Tanttu ja Maria Sojonen ja puoliso vuodesta 1908 Olga Maria Airaksinen. Heidän tyttärestään Ilta Inkeri Tantusta (s. 1917) tuli lääketieteen lisensiaatti. Tanttu pääsi ylioppilaaksi Viipurin suomalaisesta reaalilyseosta 1903 ja sai päästötodistuksen Soanlahden alemmasta maanviljelyskoulusta 1903 ja Evon metsäopistosta 1906, jolloin hänestä tuli myös metsäkonduktööri, sekä Mustialan maanviljelys- ja meijeriopistosta 1916. Filosofian kandidaatin tutkinnon Tanttu suoritti 1911 ja filosofian tohtoriksi hän väitteli 1915, väitöskirjan aiheenaan "Tutkimuksia ojitettujen soiden metsittymisestä". Tanttu toimi muun muassa opettajana, metsänhoitajana, metsähallituksen esittelijänä ja virkailijana, Ab Tornator Oy:n metsä- ja maatalouden ylihoitajana 1916–1919 sekä itsenäisenä maanviljelijänä. Keskusmetsäseura Tapion metsänparannusosaston johtajaksi Tanttu tuli 1930. Tätä tehtävää hän hoiti aina vuoteen 1951 asti, jolloin jäi eläkkeelle. Hän oli myös Tapion vt. toimitusjohtajana 1946–1948. Tanttu sai professorin arvonimen 1947.


title: Antti Tanttu

text: Tanttu kuului Maataloustuottajain Keskusliiton valtuuskuntaan, Suo Oy:n hallintoneuvostoon sekä Suomen metsänhoitajayhdistyksen ja Suomen Kennelliiton johtokuntaan. Hän oli Turveteollisuuskeskusvaliokunnan puheenjohtaja.


title: Antti Tanttu

text: Tanttu omisti Toivonojan kartanon Nastolassa vuosina 1917–1931. Hän oli tunnettu ayrshire-karjan ja suomenpystykorvien kasvattaja ja osallistui myös karjalankarhukoirien jalostukseen.


title: Päivö Tarjanne

text: Päivö Kaukomieli Tarjanne (vuoteen 1906 Törnqvist; 4. toukokuuta 1903 Hämeenlinna – 16. joulukuuta 1989 Helsinki) oli suomalainen diplomaatti.


title: Päivö Tarjanne

text: Tarjanne valmistui Helsingin yliopistosta lainopin kandidaatiksi vuonna 1928 ja pääsi heti virkamiesharjoittelijaksi ulkoasiainministeriöön. Hän toimi lähettiläänä Oslossa vuosina 1945–1950 ja samalla Reykjavíkissa 1947–1950 ja kansliapäällikkönä ulkoministeriössä 1950–1953. Vuosina 1953-1956 Tarjanne toimi lähettiläänä Kööpenhaminassa , ja seuraavana vuonna hänen asemansa muuttui suurlähettilääksi, kun Suomen keskeisiä lähetystöjä korotettiin suurlähetystöiksi. Vuosina 1956–1961 Tarjanne oli suurlähettiläänä Tukholmassa, mutta palasi sieltä takaisin Kööpenhaminaan vuosiksi 1961–1970. Hän jäi eläkkeelle vuonna 1970.


title: Päivö Tarjanne

text: Tarjanteen vanhemmat olivat kouluneuvos Jukka Tarjanne ja Hellin Lovisa Makkonen. Hän oli vuodesta 1932 naimisissa Heikki Ritavuoren tyttären Anna-Kertun (”Annu”) kanssa ja pariskunnalla oli kolme poikaa. Heistä Pekka Tarjanne (1937–2010) tuli tunnetuksi niin poliitikkona kuin tieteilijänäkin, Heikki Tarjanteesta (s. 1934) tuli puolestaan lääkäri.


title: Oscar Almgren

text: Oscar Almgren (1869 Tukholma – 1945 Uppsala) oli ruotsalainen arkeologi ja professori. Hän vaikutti merkittävästi alallaan.


title: Nils Almlöf

text: Nils Wilhelm Almlöf (1799−1875) oli ruotsalainen näyttelijä. Hänen puolisonsa Betty Almlöf (1831−82) oli myös näyttelijä.


title: Tanttu

text: Tanttu on seuraavien henkilöiden sukunimi:


title: Timanttiliiga 2012

text: Vuoden 2012 Timanttiliiga oli neljäntoista yleisurheilukilpailun sarja. Se alkoi 11. toukokuuta Dohasta, Qatarista ja päättyi 7. syyskuuta Brysseliin, Belgiaan.


title: Susi lammasten vaatteissa

text: Susi lammasten vaatteissa tai Pyhiinvaeltaja ("The Pilgrim") on Charles Chaplinin ohjaama vuoden 1923 yhdysvaltalainen mykkäelokuva.


title: Susi lammasten vaatteissa

text: "Susi lammasten vaatteissa" oli viimeinen elokuva, jonka Chaplin teki First Nationalille. Se oli myös hänen viimeinen lyhytelokuvansa, vaikkakin elokuva olikin teknisesti liian pitkä lyhytelokuvaksi. Chaplin ajautui elokuvan levittämisestä erimielisyyksiin First Nationalin kanssa. Chaplin muun muassa raivostui First Nationalin väitteestä, joka esitettiin "Susi lammasten vaatteissa" elokuvan leikkausvaiheessa, ettei hän olisi täyttänyt sopimustaan "Chaplinin pojan" kohdalla.


title: Susi lammasten vaatteissa

text: Elokuva on kevyt satiiri, jossa käsitellään pienen kaupungin uskovaisten tapoja ja tekopyhyyttä. Aiheensa vuoksi se joutuikin joillain paikkakunnilla vaikeuksiin sensoreiden ja kirkollisten viranomaisten kanssa. Atlantassa evankelisten pastoreiden yhdistys vaati sen kieltämistä, koska se loukkasi evankeliumia. Lisäksi Etelä-Carolinassa Ku Klux Klan protestoi elokuvaa, koska se pilkkasi protestanttista papistoa, ja Pennsylvaniassa sensuurilautakunta poisti siitä useita kohtauksia. Pääosin kuitenkin sekä kirkonmiehet että maallikot olivat sitä mieltä, että elokuvan satiiri ei ole kohdennettu papistoa vastaan.


title: Joka paikan akateemikko

text: Joka paikan akateemikko on vuonna 2012 ilmestynyt kokoelma Osmo Pekosen kolumneja, joista osa on ilmestynyt aiemmin "Helsingin Sanomissa". Kirjoitukset käsittelevät tieteen historiaa ja ajankohtaisaiheita, etenkin matematiikkaa. Teoksen kustansi Enostone.


title: Markku Tanttu

text: Markku Tapani Tanttu (s. 28. maaliskuuta 1944) on suomalainen kuvittaja ja kirjailija. Hän on opiskellut Vapaassa Taidekoulussa 1962, Taideteollisen Ammattikoulun yleisellä ja graafisella linjalla 1962–1965, Helsingin Yliopiston piirustuslaitoksella kolme kevätlukukautta 1963–1965 ja Taideteollisuusopiston graafisella linjalla 1965–1967. Hän on toiminut taittajana useissa lehdissa vuodesta 1966 alkaen, julkaissut kirjoja ja pitänyt näyttelyjä.


title: Markku Tanttu

text: Tantun isä on graafikko Erkki Tanttu.


title: Markku Tanttu

text: Näiden lisäksi Tanttu on julkaissut runsaasti omakustanteena, tehnyt kuvituksia ja suunnittelua muiden kirjoihin.


title: Sarri Nironen

text: Sarri Nironen (s. 1989) on suomalainen kirjailija. Hänen esikoisteoksensa, abiturienttikevättään viettävistä nuorista kertova pienoisromaani "Tähdenpeitto", julkaistiin vuonna 2012.


title: Sarri Nironen

text: Nironen kirjoitti ylioppilaaksi Kallion lukiosta, minkä jälkeen hän alkoi opiskella teoreettista filosofiaa Helsingin yliopistossa. Lukioaikanaan hän voitti kultaa Helsingissä toukokuussa 2009 järjestetyissä kansainvälisissä filosofian olympialaisissa.


title: Jukka Tarjanne

text: Artturi Johannes (A. J., Jukka) Tarjanne (vuoteen 1906 Törnqvist; 7. marraskuuta 1866 Virrat – 20. heinäkuuta 1946 Helsinki) oli suomalainen opetushallinnon virkamies, jolla oli merkittävä ansio oppivelvollisuuden täytäntöönpanossa. Hän toimi kouluhallituksen kansanopetusosaston päällikkönä 1918–1936.


title: Jukka Tarjanne

text: A. J. Törnqvistin vanhemmat olivat Virtojen varapastori Carl Gustaf Törnqvist ja Karolina Gustava Regina Schreck. Hän kirjoitti ylioppilaaksi Jyväskylän lyseosta vuonna 1884 ja valmistui filosofian kandidaatiksi 1888 sekä maisteriksi 1890 ja suoritti kasvatusopin tutkinnon 1895. Törnqvist työskenteli aluksi lyhyen aikaa uskonnonopettajana eräissä oppikouluissa ja aloitti vuonna 1893 uransa kansakouluntarkastajana. Hän oli kansakouluntarkastaja 1894–1895 Kuopion ja 1895–1900 Viipurin kaupungissa sekä 1900–1907 Hämeenlinnan piirissä, kunnes siirtyi kouluylihallitukseen. Hän teki useita opintomatkoja ulkomaille. Törnqvist suomensi 1906 nimensä "Tarjanteeksi" synnyinpitäjänsä alueella sijaitsevan Tarjanneveden mukaan. Samoin teki hänen veljensä, arkkitehti Onni Tarjanne.


title: Jukka Tarjanne

text: Tarjanne nimitettiin 1916 kouluylihallituksen (vuodesta 1918 kouluhallitus) kansakoulujen ylitarkastajaksi. Sisällissodan aikana keväällä 1918 hän hoiti yksinään viraston asioita valkoisten pääkaupungissa Vaasassa, sillä kouluylihallitus oli jäänyt punaisten valtaamaan Helsinkiin. Syyskuussa 1918 hänestä tuli kansanopetusosaston päällikkö ja hän sai kouluneuvoksen nimikkeen. Tarjanne oli vuosina 1930–1936 kouluhallituksen ylijohtajan sijaisena.


title: Jukka Tarjanne

text: Tarjanne oli jäsenenä monissa kansakoulun kehittämistä suunnitelleissa komiteoissa ja 1906–1907 sihteerinä oppivelvollisuutta pohtineessa komiteassa. Hänellä on sanottu olleen suuret ansiot oppivelvollisuuden toteuttamisessa. Muun toimintansa ohella Tarjanne oli vuonna 1900 Viipurin kaupunginvaltuuston jäsen ja kuului pitkään Kansanvalistusseuran johtokuntaan. Hän sai kanslianeuvoksen arvonimen jäädessään eläkkeelle vuonna 1936.


title: Jukka Tarjanne

text: A. J. Tarjanteen poikia olivat hallinto-oikeuden professori Tapio Tarjanne ja diplomaatti P. K. Tarjanne. Hänen lapsenlapsiinsa kuuluivat muun muassa korkeimman hallinto-oikeuden presidentti Antti Suviranta ja poliitikko sekä pääjohtaja Pekka Tarjanne.


title: Peeter Tarvel

text: Peeter Tarvel, vuoteen 1935 "Peeter Treiberg", (1894–1953) oli virolainen historioitsija, Tarton yliopiston professori 1936–1941. Hän kuului Viron sosialidemokraattien johtoon, ja joutui Venäjälle vankeuteen, jossa hän kuoli.


title: Verokalenteri

text: Verokalenteri (sähköisenä usein verokone) sisältää fyysisten henkilöiden julkisia verotustietoja, esimerkiksi verotettavat työ- ja pääomatulot. Kerätyt tiedot perustuvat verottajan vahvistamiin edellisen vuoden verotietoihin.


title: Valter Tauli

text: Valter Evald Tauli (vuoteen 1935 Valter Poissman; 13. marraskuuta 1907 Tallinna – 3. tammikuuta 1986 Uppsala, Ruotsi) oli virolainen kielitieteilijä. Hän siirtyi Ruotsiin 1944 ja oli Uppsalan yliopiston dosentti vuodesta 1960.


title: Mustaa kahvia

text: Mustaa kahvia on Jenni Vartiaisen esittämä kappale, joka julkaistiin Vartiaisen debyyttialbumin neljäntenä ja viimeisenä singlenä 17. maaliskuuta 2008. Kappaleen on säveltänyt ja sanoittanut Kyösti Salokorpi.


title: Mustaa kahvia

text: Single sisältää nimikappaleen albumiversion ja "Phonky Asses Club Edit"-version lisäksi myös remixit kappaleista "Ihmisten edessä" ja "Toinen".


title: Kim Sharma

text: Kim Sharma (s. 21. tammikuuta 1980) on intialainen näyttelijä ja malli. Hän teki elokuvadebyyttinsä Aditya Chopran ohjaamassa Bollywood-elokuvassa "Mohabbatein" (2000), josta tuli suuri menestys. Hänen seuraavat elokuvansa eivät menestyneet erityisemmin, ja hänen näyttelijän uransa hiipui hänen mentyään naimisiin vuonna 2010.


title: Kurkkumikrofoni

text: Kurkkumikrofoni eli laryngofoni, on ihoa vasten asetettava mikrofoni, joka saa signaalin suoraan käyttäjän kurkunpään värähtelyistä. Vaikka ympäristössä olisi paljon melua ei se haittaisi laitteen toimintaa.


title: Jääpallon SM-kilpailu 1920

text: Vuonna 1920 jääpallon SM-kilpailu järjestettiin kahdeksan joukkueen voimin. Aiempien kausien tapaan mestarijoukkue Viipurin Sudet ei päässyt suoraan välieriin, vaan se joutui ensin pelaamaan paikallisvastustajiaan Viipurin IFK:ta ja Reipasta vastaan. Ottelukaavio laadittiin taas siten, että loppuottelussa ei voinut kohdata kaksi saman kaupungin seuraa. Helsingin joukkueista loppuotteluun selvisi ensimmäistä kertaa Helsingin Palloseura, joka yllätti välierässä Helsingin IFK:n.


title: Jääpallon SM-kilpailu 1920

text: Viipurissa pelatun loppuottelun voitti Sudet maalein 8-3, ja voitti näin kuudennen perättäisen mestaruutensa.


Jääpallon SM-kilpailu 1920


title: Tai

text: Tai voi tarkoittaa seuraavia:


title: Kylmäspray

text: Kylmäspray on suihkutettavaa ainetta joka jäähdyttää kohdan johon sumute kohdistetaan. Käyttökohteita on mekaanisissa asennuksissa ja elektroniikassa. Kutistusliitoksia tehdessä voidaan kappaletta kutistaa jäähdyttämällä sitä ja elektroniikassa viallista kohtaa voi joissain tapauksissa etsiä suihkuttamalla kylmäsprayta ja tarkistamalla mistä kohdasta huuru hitaiten poistuu.


title: Kylmäspray

text: Kylmäsprayta voidaan käyttää myös nyrjähdysten ja kolhujen ensihoitoon.


title: Piippukiitäjä

text: Piippukiitäjä, aikaisemmalta nimeltään savupiippupääsky ("Chaetura pelagica") on pohjoisamerikkalainen kiitäjälaji. Se rakentaa pesänsä pystypintaan, nimensä mukaisesti savupiippuun.


title: Piippukiitäjä

text: Piippukiitäjä on 12–13 senttimetriä pitkä. Piippukiitäjä on ruumiinmuodoltaan paksu ja erityisesti sen käsisiipi on leveä. Kyynärsiipi on selvästi kapeampi, joten siiven muoto on hyvin tunnusomainen. Väritykseltään piippukiitäjä on harmaanruskea; kurkku ja rinnan yläosa ovat muuta ruumista hieman vaaleammat. Piippukiitäjän ääni on töksähtelevä kitinä.


title: Piippukiitäjä

text: Piippukiitäjä pesii Yhdysvaltojen itäosissa sekä eteläisessä Kanadassa. Se on muuttolintu, joka talvehtii Ecuadorin itäosissa, Perussa, Brasilian luoteisosissa ja Chilen pohjoisosissa.Harhailijoita on tavattu Euroopassa ainakin Isossa-Britanniassa, Kanarian saarilla, Ranskassa, Irlannissa ja Ruotsissa.


title: Piippukiitäjä

text: Kannan koko on arviolta 15 miljoonaa yksilöä. Kannankehitys on pienenevä ja laji on luokiteltu vaarantuneeksi. Vuonna 2016 julkaistun tutkimuksen perusteella lajimäärä olisi vähentynyt 67 prosentilla vuodesta 1970 vuoteen 2014.


title: Pietari Tiikkiläinen

text: Pietari Tiikkiläinen (, 3. elokuuta 1921 nykyisen Leningradin alueen Volossovan piirin Pekunitsan kunnan Markkovan kylä – 28. heinäkuuta 1941 Suojärven piirin Tolvajärven lähellä) oli puna-armeijan alikersantti, joka kuolemansa jälkeen sai Neuvostoliiton sankarin arvonimen.


title: Pietari Tiikkiläinen

text: Tiikkiläinen syntyi inkerinsuomalaiseen talonpoikaisperheeseen. Isän varhaisen kuoleman jälkeen hän auttoi äitiä taloudenpidossa ja valmistui keskikoulusta vuonna 1939. Tämän jälkeen hän työskenteli Pekunitsan postissa.


title: Pietari Tiikkiläinen

text: Vuonna 1939 Tiikkiläinen kutsuttiin puna-armeijaan, jonka riveissä hän osallistui talvisotaan. Jatkosodan alettua hän toimi ryhmänjohtajana seitsemännen armeijakunnan 71. kivääridivisioonan 52. rykmentissä, joka yritti pysäyttää suomalaisten hyökkäyksen ensin Korpiselän luona ja sitten Tolvajärven itärannalla. Ryhmän tehtävänä oli estää vihollisen pääsy Vuohtjärven ja Munjärvenlahden kautta Petroskoihin johtavalle tielle. Tiikkiläisen johtamat puna-armeijalaiset torjuivat hyökkäykset Ylä-Tolvajärven Ristisalmen luona vuorokauden ajan. Ammusten loputtua ryhmänjohtaja komensi miehensä pistintaisteluun, jossa hän kaatui. Kuolemansa jälkeen Tiikkiläiselle myönnettiin Neuvostoliiton sankarin arvonimi ja Leninin kunniamerkki.


title: Pietari Tiikkiläinen

text: Tiikkiläisen haudalle Suojärvelle pystytettiin muistomerkki vuonna 1966. Hänen mukaansa on nimetty myös yksi Suojärven kaduista. Tiikkiläisen käymän keskikoulun seinään on kiinnitetty muistolaatta. Petroskoissa Antikaisenkadun muistogalleriassa on hänen kuvansa. Tiikkiläisen elämästä kertoo Pekka Mutasen kirja "Poika Markkovan kylästä".


title: Katajamittari

text: Katajamittari ("Thera juniperata") on kenttämittareihin kuuluva syksyn yöperhoslaji.


title: Katajamittari

text: Pienehkö, pohjaväriltään vaaleanharmaa tai ruskeanharmaa mittariperhonen. Etusiivissä tyvipoikkiviiru sekä sisempi ja ulompi poikkiviiru ovat mustahkot. Etusiiven tyviosa tyvipoikkiviiruun saakka on tummemman harmaa tai tumman ruskeanharmaa. Sisempi ja ulompi poikkiviiru ovat voimakkaasti mutkittelevat ja niiden väliin jäävä alue on myös tyviosan värinen. Joskus poikkiviirujen mutkittelu on niin suurta, että tummempi alue jakaantuu siiven takaosaa kohti irrallisiksi laikuiksi. Siiven kärjestä lähtee tumma juomu, joka ulottuu ulompaan poikkiviiruun saakka ja aivan siiven ulkosyrjässä on katkeileva, tumma viiru. Takasiivet ovat harmaanvalkeat ja niissä saattaa näkyä himmeä kaarijuova. Siipiväli 23–27 mm.


title: Katajamittari

text: Holarktinen laji, jonka levinneisyys ulottuu Euroopasta Aasian pohjoisosien poikki Etelä-Kanadaan ja Yhdysvaltojen pohjoisosiin. Suomessa katajamittaria tavataan pitkälle Lappiin saakka. Lento alkaa syyskuun alkupuoliskolla ja jatkuu lokakuun loppuun, joskus marraskuulle saakka, huipun sijoittuessa syyskuun loppupuoliskolle.


title: Katajamittari

text: Katajamittaria tavataan katajia kasvavissa metsissä, rinteillä ja mäillä. Se on elinpaikallaan yleensä runsaslukuinen. Perhoset tulevat valolle, joskus myös syötille. Häirittyinä ne lähtevät herkästi lentoon päivälläkin.


title: Katajamittari

text: Toukat elävät katajissa ja koteloituvat lopulta neulasten väleihin. Muna on talvehtiva elämänvaihe.


title: Katajamittari

text: Toukka elää katajilla ("Juniperus").


title: Pallet Town

text:
Pallet Town on kuvitteellinen kylä Pokémon-maailman Kanto-alueella.
Kylä esiintyy Pokémon-animessa, mangassa ja peleissä. Kylän motto on "A Pure White Beginning" eli "Puhtaan valkoinen alku".Pallet Town on aloituskaupunki Pokémon Redissä ja Bluessa, Yellow’ssa sekä Fire Redissä ja Leaf Greenissä. Siellä voi myös vierailla Goldissa ja Silverissä, Crystalissa sekä Heart Goldissa ja Soul Silverissä. Se esiintyy myös lukuisia kertoja Pokémon-mangassa ja animessa, muun muassa ensimmäisen kauden ensimmäisessä ja kolmannentoista kauden viimeisessä jaksossa.


title: Starbulls Rosenheim

text: Starbulls Rosenheim on saksalainen jääkiekkojoukkue Rosenheimin kaupungista. Seura on perustettu vuonna 2000, ja se pelaa maan kolmanneksi korkeimmalla sarjatasolla Oberligassa.


title: Bah’matš

text: Bah’matš () on kaupunki Ukrainan pohjoisosissa Tšernihivin alueella, linnuntietä noin 180 kilometriä Kiovasta itäkoilliseen. Kaupunki toimii 47 984 asukkaan Bah’matšin piirin hallintokeskuksena; piirin asukkaista kaupungissa asui 20 332 henkeä (2001).


title: Bah’matš

text: Bah’matš mainitaan kirjallisissa lähteissä ensi kerran vuonna 1781. Paikkakunta kasvoi 1860- ja 1870-luvuilla merkittävästi tsaarinajan rautateiden rakennustyöläisten asuinpaikkana. Tammikuussa 1919 paikkakunnalla käytiin taisteluja bolsevikkien ja Ukrainan kansantasavallan joukkojen välillä.


title: Bah’matš

text: Kaupungissa on kemian teollisuuden laitevalmistusta ja elintarviketeollisuutta.


title: Bah’matš

text: Paikkakunta on tärkeä Ukrainan päärautatieverkon risteyspaikkakunta, jonka kautta kulkee päärata Kiovasta niin Moskovaan kuin Valko-Venäjän Gomeliinkin, josta kautta voi jatkaa esimerkiksi Minskiin tai Pietariin. Bah’matšin matkustaja-asema on päärautatieasema, jonka lisäksi kaupungissa on Gomelin asema ja Kiovan asema. Maantieyhteyksistä merkittävimpiin kuuluu Kiovan suunnalta saapuva valtatie M02 (eurooppatie E101), joka kulkee piirin läpi koilliseen 14 kilometriä kaupungin pohjoispuolella.


title: Kookoshiutaleet

text: Kookoshiutaleet on kookospähkinöistä valmistettavia hiutaleita. Hiutaleet soveltuvat mm. makeisiin, leivonnaisiin ja koristeluun.


title: Ansis Medenis

text: Ansis Medenis (s. 1984) on latvialainen lentopalloilija, joka pelaa kaudella 2012–2013 Vammalan Lentopallon riveissä Lentopallon Mestaruusliigassa. Sopimus VaLePan kanssa kattaa kauden 2012–2013. Medenis on pelannut urallaan myös Brasilian, Italian, Kreikan sekä Qatarin pääsarjoissa. Lisäksi hän edustaa Latvian maajoukkuetta.


title: Ansis Medenis

text: Medenis on voittanut Suomessa pelatessaan SM-hopeaa kaudella 2010–2011. Latvian maajoukkuepelaaja oli pudotuspelien paras pistemies Mestaruusliigassa kaudella 2010–2011. Runkosarjassa hän oli samalla kaudella neljänneksi eniten pisteitä tehnyt pelaaja. VaLePaan hän tuli ensimmäisen kerran alkukaudesta 2011–2012, kun VaLePa tarvitsi toisen hakkurin Arttu Lahdenperän aisapariksi. Hänellä oli jo sopimus Brasilian liigaan, mutta joukkueen olosuhteet eivät tyydyttäneet Ansista ja hän jäi Riikaan odottelemaan uutta sopimusta, joka solmittiin VaLePan kanssa.


title: Ansis Medenis

text: Medenis aloitti kauden 2011–2012 Kreikan liigassa pelaten siellä puoli vuotta Kreikan Iraklisissa, mutta mies palasi loppukaudeksi Riigaan johtuen olkapääleikkauksesta.


title: Ansis Medenis

text: Pelityyliltään Medenis on fyysinen pelaaja, jolla on kova hyökkäys ja syöttö. Medenis on pelipaikaltaan hakkuri, mutta hän pystyy pelaamaan myös yleispelaajana. Esimerkiksi syksyn 2012 EM-karsinnoissa hän pelasi Latvian maajoukkueessa yleispelaajan peliroolissa.


title: Tavast

text: Tavast tai Tawast on ainakin kolmen suomalaisen suvun nimi. Niillä ei ole yhteyttä toisiinsa. Nimi tulee Hämeen maakunnan ruotsinkielisestä nimestä.


title: Tavast

text: Keskiaikaisen suomalaisen Tavast-suvun ensimmäinen tunnettu henkilö on rälssimies Olavi Tavast (maininta 1386).


title: Tavast

text: Toinen suku on todennäköisesti peräisin Tanskasta, jonka ensimmäinen suomalainen edustaja on Jeppe Kaas vuonna 1508 Hauholla. Pojanpoika Arvid Henrikinpoika Tavast sai rälssikirjeen 1582. Suku aateloitiin Ruotsissa 1625 ja sammui mieskannalta 1731.


title: Tavast

text: Kolmas suku, Tawast, kirjattiin noin 1750 Ruotsin ja myöhemmin Suomen ritarihuoneeneen virheellisten tietojen pohjalta. Tawaststjernan suku haarautuu tästä.


title: Riva del Garda

text: Riva del Garda on kaupunki Trenton maakunnassa Trentino-Etelä-Tirolin alueella Pohjois-Italiassa. Se sijaitsee Gardajärven pohjoispäässä. Kaupungissa on runsaat 17 000 asukasta, ja se on järveä ympäröivistä kunnista väkiluvultaan toiseksi suurin.


title: Riva del Garda

text: Strategisen sijaintinsa takia Riva del Garda on vuosisatojen kuluessa ollut monien heimojen, sukujen ja valtioiden hallinnassa. Napoleonin kukistumisen jälkeen vuonna 1814 kaupunki kuului Itävallalle ja vuodesta 1918 alkaen se on ollut Italiaa. Rivan keskus on satama-aukio, "Piazza Tre Novembrea", jota ympäröi vanhakaupunki.


title: Riva del Garda

text: Riva del Gardan tärkein elinkeino on matkailu. Kaupunki on erityisesti surffaajien ja purjehtijoiden suosiossa.


title: Nago-Torbole

text: Nago-Torbole on kunta Trenton maakunnassa Trentino-Etelä-Tirolin alueella Pohjois-Italiassa. Kunta sijaitsee Gardajärven pohjoisrannalla. Kunnassa on vajaat 3 000 asukasta.


title: Nago-Torbole

text: Torbolen kylä sijaitsee Gardajärven rannassa, Sarcajoen suulla, ja Nagon kylä runsaan kilometrin päässä järvestä, reilut sata metriä korkeammalla. Torbole on purjelautailijoiden suosima kylä. Torbolen nähtävyyksiä ovat tullihuone sekä Sant´Andrean kirkko. Nagossa on muun muassa Penede-linnan rauniot sekä hiidenkirnut, "Marmitte dei Giganti".


title: Nago-Torbole

text: Yksi kunnan tunnetuimmista vieraista oli Goethe, joka saapui Torboleen Alppien yli syyskuussa vuonna 1786. Torbole oli silloin Itävallan ja Venetsian valtakuntien rajakaupunki.


title: Tulenkantajien kirjakauppa

text: Tulenkantajien kirjakauppa on vuonna 2012 perustettu kirjakauppa Tampereen Hämeenpuistossa. Kaupassa järjestetään runotilaisuuksia ja kirjallisia keskusteluja.


title: Tulenkantajien kirjakauppa

text: Liikkeen perustivat yhdessä kirjakustantamot Savukeidas ja Sanasato. Käytännön toimintaa hoitaa Erkki Kiviniemi, joka vastaa kirjallisuusilloista edelleen senkin jälkeen kun Teos osti kaupan maaliskuussa 2016. Aiemmin erityisesti runouteen panostaneen kirjakaupan valikoima laajenee kauno- ja tietokirjallisuuden suuntaan.


title: Tulenkantajien kirjakauppa

text: Tulenkantajien kirjakauppa jakaa yhdessä Aamulehden kanssa Tulenkantaja-palkintoa. Palkinnonjakotilaisuus on Vihtorin kirjamessujen yhteydessä.


title: Rullalaakeri

text:
Rullalaakeri on laakeri, jonka kahden pyörivän pinnan välissä on metallisia rullia. Rullalaakeri kuuluu vierintälaakereiden ryhmään. Metallirullat muuntavat pintojen välisen liukukitkan vierintäkitkaksi; kun laakeripinnat pyörivät toisiinsa nähden eri nopeudella, rullat vierivät laakeripintojen välissä ja liukukitka muuttuu vierintäkitkaksi. Vierinnässä muodostuva kitka on pienempi kuin liukulaakerin liu'unnassa muodostuva kitka.
Neulalaakerissa rullat ovat halkaisijaltaan pieniä, mutta pitkiä, jolloin niiden kosketuspinta-ala on suurempi ja samalla laakerin läpimitta on pieni.


title: Rullalaakeri

text: Kuormituksen pienentyessä voi käyttää rullalaakerin sijasta kuulalaakeria.


title: Tavaststjerna

text: Tavaststjerna, sukunimi joka juontuu turkulaisen Tavast-suvun kantaisästä lempääläisestä Henrik Juhonpojasta.


title: Mena

text: Mena () on pieni kaupunki Ukrainan pohjoisosissa Tšernihivin alueella, linnuntietä noin 168 kilometriä Kiovasta koilliseen. Kaupunki toimii 39 305 asukkaan "Menan piiri"n hallintokeskuksena; piirin asukkaista kaupungissa asui 12 940 henkeä (2001).


title: Mena

text: Mena mainitaan historiallisissa lähteissä ensi kerran vuonna 1066. Kaupungin läheisyydestä on arkeologisissa tutkimuksissa löydetty jo tätä varhaisempia eli 700-900-lukujen pronssikaudelta peräisin olevia varhaisslaavilaisten asutusten jäänteitä. 1000-1200 -luvuilla paikkakunta oli tärkeä, linnoitettu kaupan keskus. 1600-luvulla se oli jo pieni linnoitettu kaupunki. Mena toimi sittemmin varuskuntakaupunkina ja kaupungin läheisyydessä taisteltiin useasti Moskovan Venäjän sotajoukkoja vastaan. 1600-luvun lopulla paikkakunta sai myös Magdeburgin lain mukaiset kaupunkioikeudet. Neuvostoaikana 1966 paikkakunnalle myönnettiin suhteellisen pienestä asukasluvustaan huolimatta kaupungin asema.


title: Mena

text: Kaupungissa on elintarviketeollisuutta, paikallismuseo ja eläinpuisto.


title: Toivo Terho

text: Kaarlo Toivo Terho (1889–1944) oli suomalainen professori, järkiperäisen kotieläinjalostuksen uranuurtaja. Hän oli dosentti Helsingin yliopistossa 1924–1944, Maatalouskoelaitoksen kotieläinjalostusosaston johtaja ja professori 1929–1944.


title: Hilja Teräskeli

text: Hilja Helena Teräskeli (ent. Träskelin) (4. syyskuuta 1893 Oulu – 8. tammikuuta 1958) oli suomalainen silmälääkäri. Hän toimi Helsingin yliopistossa silmätautiopin dosenttina 1936–1945 ja Turun yliopiston silmätautiopin professorina 1945–1951. Hän oli Suomen toinen lääketieteen naisprofessori.


title: Hilja Teräskeli

text: Teräskeli pääsi kouluun vasta, kun tyttäriensä kouluttamista vastustanut isä, talonomistaja Fredrik Ferdinand Träskelin kuoli vuonna 1908. Niinpä Teräskeli tuli ylioppilaaksi viisi vuotta ikäluokkaansa myöhemmin vuonna 1916 Oulun suomalaisesta jatko-opistosta. Lääketieteen lisensiaatiksi hän valmistui 1926 ja silmätautiopin erikoislääkäriksi 1929. Hän työskenteli Helsingin Yleisen Sairaalan silmätautien osaston apulaislääkärinä, Helsingin yliopiston dosenttina 1936–1945, yliopiston silmätautien klinikan apulaisopettajana ja lopulta klinikan apulaisylilääkärinä.


title: Hilja Teräskeli

text: Teräskeli väitteli 1934 aiheesta "Heikkonäköisyys karsastavissa ja karsastamattomissa silmissä vilkemenetelmällä tutkittuna". Hän jatkoi vilkemenetelmän käyttöä myös myöhemmissä tutkimuksissaan. Hänet nimitettiin Turun yliopiston silmätautien professoriksi 1945. Hän oli uuden laitoksen ensimmäinen professori. Heikentyneen terveytensä vuoksi Teräskeli joutui eroamaan virasta vuonna 1951, mutta jatkoi yksityisvastaanoton pitoa Helsingissä. Hän julkaisi useita tutkimuksia alansa kansainvälisissä sarjoissa muun muassa viherkaihileikkausten tuloksista ja trakooman levinneisyydestä. Tieteellisten töiden lisäksi hän kirjoitti yleistajuisia artikkeleita terveydellisiin aikakauslehtiin. Hän toimi myös Suomen Silmälääkäriyhdistyksen sihteerinä, varapuheenjohtajana ja puheenjohtajana.


title: Liru

text: Liru on lepästä tai haavasta valmistettu klarinettisoitin.


title: Liru

text: Noin 25–50 cm:n pituinen soitin on valmistettu halkaistusta puusta, joka on päällystetty tuohella. Lirun puhalluspäässä on katajasta tehty ns. "lehdykkä", jollaista käytetään myös muissa puupuhaltimissa. Alapäästään soitin on kartion muotoinen. Lirussa on kolme tai neljä sormiaukkoa, jotka sijaitsevat putken keskivaiheilla.


title: Liru

text: Liru on perinteinen soitin, joka tunnetaan Karjalasta ainakin 1800-luvulta lähtien. Muun muassa paimenten käyttämä soitin on kuitenkin alkuperältään todennäköisesti vielä vanhempi. Sen länsisuomalainen vastine on mänkeri. Liru muistuttaa myös jonkin verran vanhaa arabialaista arghul-kaksoisklarinettia.


title: Liru

text: Suomessa lirua on tehnyt tunnetuksi 1980-luvulla perustettu The World Mänkeri Orchestra. Suomalaisia lirunsoittajia ovat myös muun muassa Kristiina Ilmonen ja Mikko Raasakka.


title: Falköping

text: Falköping on Falköpingin kunnan keskustaajama. Se sijaitsee Länsi-Götanmaan läänissä ja Länsi-Götanmaan historiallisessa maakunnassa Länsi-Ruotsissa. Taajaman pinta-ala on 8,54 neliökilometriä ja asukasluku 16 350 henkilöä (31. joulukuuta 2010).


title: Falköping

text: Falköping oli kaupunkina 1970-luvun alun kuntauudistukseen asti.


title: Kaarlo Teräsvuori

text: Kaarlo Kustaa Teräsvuori (vuoteen 1906 "Ståhlberg"; 5. toukokuuta 1884 Kuopio – 18. huhtikuuta 1977 Helsinki) oli suomalainen maataloustieteilijä. Hän oli Tarton yliopiston professori 1920–1922 ja Helsingin yliopiston maanviljelyskasvitieteen ylimääräinen professori 1935–1951.


title: Huhtimittari

text: Huhtimittari ("Agriopis marginaria") on harvinainen, varhain keväällä lentävä yöperhonen.


title: Huhtimittari

text: Sukupuolidimorfinen laji, jonka koiras on hentorakenteinen, harmaanruskea perhonen. Etusiivet ovat kellanharmaat ja ruskehtavien pisteiden kirjomat. Tyvipoikkiviiru ja sisempi poikkiviiru eroottuvat heikosti. Ulompi poikkiviiru on selvä ja sen ulkopuolella on ruskeaa kehnää. Aivan siiven ulkoreunassa on hyvin erottuva mustien pisteiden rivi. Takasiivet ovat harmaanvalkoiset ja niissä näkyy himmeän poikkiviirun lisäksi keskitäplä ja musta pisterivi siiven reunassa. Siipiväli 32–37 mm.


title: Huhtimittari

text: Naaras on harmaa. Sen siivet ovat tynkämäiset, noin 5 mm pitkät ja selvästi poikkiraidalliset.


title: Huhtimittari

text: Samannäköisiä lajeja ovat myöhään syksyllä lentävät ruskamittari ("Agriopis aurantiaria") sekä pakkasmittari ("Erannis defoliaria").


title: Huhtimittari

text: Eurooppalainen laji, jonka levinneisyys yltää idässä Uralille ja Kaukasukselle. Suomessa huhtimittari on varsin harvinainen ja se tunnetaan toistaiseksi vain muutamalta esiintymispaikalta etelärannikon tuntumassa. Laji on uusi tulokas, josta oli pitkään havaintoja vain yksittäisistä harhailijoista, kunnes 2000-luvun aikana se on selvästi vakiintunut Perhosia lentää huhtikuun alusta toukokuun alkuun. Etelämpänä Euroopassa lentoaika on helmikuusta huhtikuulle.


title: Huhtimittari

text: Lehtolaji, joka elää Euroopassa tammi- ja pyökkimetsissä sekä puistoissa ja puutarhoissa. Suomen havainnot ovat tammea ja pähkinäpensasta kasvavista lehdoista, mutta lajia voisi kenties löytyä muunkinlaisista ympäristöistä. Laji on vaikeasti havaittava sillä koiraat tulevat huonosti valolle ja ovat lennossa varsin varhain keväällä. Naaraat oleilevat puiden ja pensaiden oksilla.


title: Huhtimittari

text: Laji talvehtii maassa kotelona, jonka sisälle on jo syksyllä kehittynyt kuoriutumisvalmis perhonen.


title: Huhtimittari

text: Toukka elää monilla eri lehtipuilla.


title: Rafael Bastos

text: Rafael Bastos (s. 1. tammikuuta 1985 Rio de Janeiro, Brasilia) on brasilialainen jalkapalloilija. Hän edustaa romanialaista CFR Clujta ja on pelipaikaltaan hyökkäävä keskikenttäpelaaja tai laitalinkki.


title: Rafael Bastos

text: Bastos siirtyi 5. tammikuuta 2010 japanilaisesta Consadole Sapporosta portugalilaiseen Sporting Bragaan kesäkuuhun 2011 ulottuvalla sopimuksella. Hän pelasi kuitenkin vain kahdeksassa ottelussa loppukauden aikana, jonka jälkeen heinäkuussa 2010 hänen sopimuksensa joukkueen kanssa päätettiin purkaa.


title: Rafael Bastos

text: Kesällä 2010 Bastos siirtyi romanialaiseen CFR Clujiin. 19. syyskuuta 2012 pelatussa Mestarien liigan lohkovaiheen ottelussa vanhaa seuraansa Sporting Bragaa vastaan Bastos teki kaksi maalia.


title: Mänkeri

text: Mänkeri on vanha suomalainen klarinettisoitin. Erityisesti se tunnetaan Länsi-Suomessa, mutta mänkeriä on soitettu myös Pohjois-Pohjanmaalla, Lapissa, osissa Savoa sekä Itä-Uudellamaalla. Mänkerin itäsuomalainen vastine on varsinkin Karjalassa tunnettu liru.


title: Mänkeri

text: Perinteinen mänkeri on noin 10–30 cm:n pituinen ja se on yleensä valmistettu männystä. Viistoksi muotoiltuun puhalluspäähän on kiinnitetty tuohesta tai katajasta tehty lehdykkä. Putken alapäässä voi olla kiinnitettynä pieni tuohinen äänisuppilo. Mänkereitä on männyn lisäksi valmistettu muun muassa eläinten sääriluista sekä koiranputkesta.


title: Mänkeri

text: Mänkereitä on olemassa myös sormiaukollisina. Ne ovat aukottomia mänkeitä pidempiä, noin 20–40 senttimetrin mittaisia. Sormiaukkoja on 3–5 kappaletta. Niitä ovat käyttäneet lähinnä paimenet, mutta onnistuneen virityksen omanneita mänkereitä tiedetään käytetyn esimerkiksi tanssimusiikin soittamiseen.


title: Mänkeri

text: Soittimen alkuperää ei tunneta varmaksi, mutta sen arvellaan olevan klarinetin kansanomainen jäljitelmä, joita on suuremmissa määrin alettu valmistamaan 1800-luvulla.


title: Mänkeri

text: Mänkeriä on viime vuosikymmeninä tehnyt tunnetuksi erityisesti vuonna 1984 perustettu The World Mänkeri Orchestra.


title: Rf-ablaatio

text: Rf-ablaatio (RFA) on kirurgian osa-alue, jossa ablaatiolla poistetaan kudosta kuumentamalla kudosta radiotaajuudella (RF) (radiotaajuusveitsi). Rf-kirurgiaa hyödynnetään enenevässä määrin mitä erilaisimmissa kirurgisissa toimenpiteissä, se on yleistynyt varsinkin plastiikkakirurgiassa.


title: Rf-ablaatio

text: RFA:ta käytetään monien syöpien hoitoihin, mm. keuhko- ja maksasyöpään.


title: Luis Salgado

text: Luis Salgado (s. 1981) on hondurasilainen lentopalloilija, joka on pelannut Pielaveden Sammon riveissä Lentopallon Mestaruusliigassa kaudesta 2009–2010 lähtien. Hän on ainoa hondurasilainen Suomessa pääsarjassa pelannut pelaaja koskaan. Hän voitti Suomen Cupin hopeaa Sammossa vuonna 2010 ja SM-hopeaa kaudella 2009–2010.


title: Luis Salgado

text: Salgado on kuulunut Mestaruusliigan tehokkaimpiin hyökkäyspelaajiin kaikilla kausillaan Suomessa kaudesta 2009–2010 lähtien. Salgado valittiin maaliskuun liigapelaajaksi vuonna 2012 Mestaruusliigassa. Lisäksi hänet on valittu useasti Mestaruusliigan kuukauden tähdistökentälliseen.


title: Luis Salgado

text:
Salgadon kausi 2009–2010 loppui Sammossa jo joulukuussa, kun hän loukkaantui vakavasti: hondurasilainen hakkuri särki polvensa harjoituksissa niin pahasti, että jopa koko ura voi olla ohi.Salgadon polvesta repesi ristiside ja lisäksi hajosi kierukka. Vammat pitivät miehen sivussa koko loppukauden ja pelättiin, että vaikka toipuminen etenisi toivotusti, osa ensi kaudesta saattaisi silti jäädä väliin. Näin ei kuitenkaan käynyt, sillä Salgado palasi kentille Sammon riveissä kaudella 2010–2011 heti kauden alusta lähtien. Loukkaantuessaan Salgado johti liigan tehotilastoa.
Kaudella 2011–2012 Sampo menetti kaikki alkukauden yhdestätoista ottelustaan keräämänsä pisteet (20 pistettä), koska Salgado ei ole ollut kaudelle 2011–2012 voimassa olevaa pelilupaa Pielaveden Sammon edustusjoukkueessa ennen kuin 24. marraskuuta 2011. Salgadon kansainvälisen peliluvan mahdollinen puuttuminen havaittiin 18.11.2011. Tehtyjen selvitysten ja liigaseura Pielaveden Sammon antaman lausunnon jälkeen todettiin, että kyseisellä pelaajalla ei ole ollut sääntöjen edellyttämää seurasiirtoa vahvistettuna ennen 24. marraskuuta 2011.


title: Luis Salgado

text: Näin ollen hän oli ollut ollut edustuskelvoton. Koko Sammon seuran taru Mestaruusliigassa oli tapahtumasarjan vuoksi lähellä loppua, sillä Sampo oli tavoitellut Mestaruutta ja se tippui liigan hännille niin, että liigakarsintoihin meno näytti todennäköiseltä. Sammon johto ja pelaajat päättivät kuitenkin jatkaa kauttaan ja huippulentopalloa, ja näin Salgado ja joukkue pelasivat kauden 2011–2012 loppuun asti. Tammikuun lopussa 2012 Sampo sai urheilun oikeusturvalautakunnalta helpotusta Lentopalloliiton päätökseen, ja Sammon ottelutulokset säilytettiin ennallaan, mutta seura menetti kaksitoista pistettä.


title: Luis Salgado

text: Lopulta Sampo eteni pudotuspeleihin ja otti neljännen tilan Mestaruusliigassa.


title: Swakop (joki)

text: Swakop (naman kielellä "Tsoaxaub") on joki Namibian länsiosassa. Se virtaa mereen Swakopmundin kaupungin etelälaidalla. Joessa on vettä vain ajoittain, ja mereen saakka sitä pääsee vain erittäin harvoin, ehkä kerran, pari vuosikymmenessä. Yläjuoksulla kuitenkin virtaa noin 40 miljoonaa kuutiometriä vettä vuosittain.


title: Swakop (joki)

text: Swakop on yksi Namibian suurimmista sellaisista joista, joissa on vettä vain ajoittain. Se on 460 km pitkä, ja sen valuma-alue on laajuudeltaan 30 100 km². Valuma-alue sijoittuu keskisen Namibian keski- ja länsiosiin. Joen alkuperäinen nimi Tsoaxaub on naman kieltä, ja "tsoa" tarkoittaa ’peräaukkoa’ ja "xaub" ’ulostetta’. Nimi on peräisin siitä, että Swakopin vesi on ruskeaa mudan, hiekan, kasvinjäänteiden ja kuolleiden eläinten raadoista, jotka kulkeutuvat sen mukana valtamereen.


title: Swakop (joki)

text: Swakopjoen suun alueella ja sen vieressä olevalla dyynialueella on runsaasti lintuja ja joitakin erikoisia kasveja, kuten ikilehti ("Welwitschia mirabilis"), jotka käyttävät hyväkseen mereltä säännöllisesti tulevaa sumua, kun muuta kosteutta ei yleensä ole saatavilla.


title: Swakop (joki)

text: Swakopin pohjavesi on näillä seuduilla laskenut 0,3 m entistä syvemmälle, johtuen siitä, että joen yläjuoksulle on rakennettu kaksi suurta patoa.


title: Swakop (joki)

text: Vaikka joessa ei olekaan aina vettä, on Swakopjoen laaksoon syntynyt jonkin verran maataloutta, ja seutu tunnetaan tuoreista vihanneksista, tomaateista, parsasta ja oliiveista. Viljelijät ovat jossain määrin huolissaan siitä, että suola ja uraani (joka saattaa olla alueella luontaisesti esiintyvää, tai sitten peräisin Rössingin uraanikaivoksesta saattaa vaarantaa maatalouden Swakopin alajuoksulla.


title: Swakop (joki)

text: Swakopjoen valuma-alue on laajuudeltaan 30 100 km², ja se ulottuu joen suulta Atlantin valtamereltä sisämaahan Otjimbingwen kautta idässä aina 50 km Okahandjasta itään ja etelässä Khomasin ylängölle Windhoekin ulkopuolelle. Valuma-alueen korkein kohta on 2 480 metrin korkeudella merenpinnasta. Vuotuinen sademäärä vaihtelee joensuun nollasta millimetristä Khomasin ylängön 475 millimetriin. Valuma-alueesta 39 % saa sadetta enemmän kuin 300 mm vuodessa ja 80 % enemmän kuin 100 mm vuodessa.


title: Swakop (joki)

text: Von Bach -pato Okahandjan lähellä ja Swakoppoort-pato Gross Barmenin länsipuolella joen yläjuoksulla ovat tärkeitä koko keskisen Namibian vesihuollon kannalta. Swakopjoella on myös lähteitä ja kosteikkoalueita joen alajuoksulla. Siellä pohjavesi kuitenkin on suolaista maan suolaantumisen vuoksi.


title: Swakop (joki)

text: Joen alajuoksulla tulvat ovat yleistyneet, koska joen galleriametsiä käytetään yhä enemmän maatalouteen. Tämän vuoksi veden virtausnopeus on aiempaa suurempi ja näin ollen eroosio on joen uomassa kasvanut.


title: Swakop (joki)

text: Swakopjoki virtaa hyvin erilaisten kasvillisuusalueiden läpi. Valuma-alueesta 29 % on korkealla sijaitsevaa ruohosavannia, 28 % on pensassavannia, 34 % puoliaavikon ja savannin välistä siirtymäaluetta ja 9 % kuuluu keskiseen Namibin aavikkoon.


title: Swakop (joki)

text: Korkeammilla seuduilla esiintyy enemmän tai vähemmän tiivistä pensaskasvillisuutta. Kuivemmalla alajuoksulla kasvillisuuden esiintyminen rajoittuu itse joen uomaan, jonka tyypillisiä kasveja ovat "Faidherbia albida", tamariskit ("Tamarix"), kirahviakaasia ("Acacia erioloba"), Salvadoraceae-heimon kasvit, erilaiset viikunat, "Euclea"-lajit, tupakat ("Nicotiana" spp.), hulluruohot, prosopis, joista monet ovat ns. vieraslajeja.


title: Swakop (joki)

text: Villieläimiä esiintyy Swakopjoen juoksulla käytännöllisesti katsoen ainoastaan vähän asutetulla alajuoksulla. Näitä ovat eri antiloopit, pienet saalistajaeläimet ja linnut. Suuria nisäkkäitä, kuten elefantteja, sarvikuonoja, leijonia ja muita suuria kissaeläimiä ei tämän joen varrelta enää löydy. Muualla valuma-alueella on kuitenkin useita villieläinfarmeja turisteja varten, ja niissä pidetään suuria kissapetoja.


title: Swakop (joki)

text: Toisin kuin läntisen Namibian monien muiden enimmäkseen kuivien jokien kohdalla, Swakopjoen valuma-alueella on useita taajamia tai kaupunkeja, kuten Usakos, Karibib, Otjimbingwe, Okahandja sekä Namibian pääkaupunki Windhoek. Valuma-alueen väkiluku on näin yli 200 000 henkeä.


title: Swakop (joki)

text: Joen yläjuoksun valuma-alueella maatilat sijaitsevat usein kaukana joesta, ja niillä harjoitetaan laajaa karjan laiduntamista. Itse jokilaaksossa taas intensiivinen maatalous ja puutarhakasvien kuten parsan viljely on mahdollista, johtuen sinne rakennetuista padoista sekä siitä, että pohjavesi ei ole kovin syvällä. Pohjaveden laaja käyttö maataloudessa ja kaupunkien suuri vedenkulutus ovat vaikuttaneet pohjaveden osittaiseen ehtymiseen. Tämä on johtanut etenkin joen alajuoksulla monien lähteiden kuivumiseen sekä kasvillisuuden katoamiseen galleriametsistä. Maanviljelyn vuoksi eroosio on kiihtynyt huomattavasti, mikä on johtanut maa-aineksen huuhtoutumiseen pois ja Swakopjoen tulvien voimistumiseen.


title: Swakop (joki)

text: Alajuoksun valuma-alueen uraanikaivokset, kuten Langer Heinrichin kaivos ja Rössingin uraanikaivos Khanjoen tuntumassa kuluttavat valtavat määrät vettä, millä on oma vaikutuksensa pohjaveteen. Lisäksi usein väitetään, että radioaktiiviinen pöly pääsee näiltä avolouhoksilta Swakopjokeen, niin että alajuoksulla kasvatettavat kasvikset saattavat jossain määrin olla radioaktiivisuuden saastuttamia.


title: Swakop (joki)

text: Aivan joen suun tuntumassa Swakopmundin kaupungin reunassa sijaitsee huomattava Swakopjoen silta.


title: Alexander Amatus Thesleff (diplomaatti)

text: Alexander Amatus Thesleff (25. maaliskuuta 1907 Viipuri – 6. marraskuuta 1983)) oli suomalainen diplomaatti ja varatuomari. Hän oli Ulkoasiainministeriön hallinnollisen osaston päällikkö 1958–1959, oikeudellisen osaston päällikkö 1964–1966. Hän oli suurlähettiläs Brysselissä ja Luxemburgissa 1959–1963 sekä Dublinissa 1962–1963. Disponsibiliteetissa hän oli 1963–1964. 1973 hänet nimitettiin Chileen, mutta varsinainen asemapaikka oli Buenos Aires Argentiinassa, jossa hän oli lähettiläänä 1966–1974.


title: Theodor Thilén

text: Theodor Sebastian Gustaf Thilén (26. elokuuta 1818 Leppävirta – 7. syyskuuta 1887 Helsinki) oli suomalainen kenraaliluutnantti, kuvernööri ja senaattori.


title: Theodor Thilén

text: Thilénin vanhemmat olivat Kuopion läänin lääninmaanmittari, kamarineuvos Gustaf Thilén (1785–1861) ja Catharina Juliana Telén (1791–1856). Hän oli naimisissa vuodesta 1847 Juliana Sofia Mallénin (1822–1887) kanssa.


title: Theodor Thilén

text: Thilén kävi Haminan kadettikoulun ja valmistui sieltä 1840. Hän palveli Henkivartioväen krenatöörirykmentissä ja hänet ylennettiin vänrikiksi 1840, aliluutnantiksi 1844, luutnantiksi 1846 ja alikapteeniksi 1850. Thilén toimi vuodesta 1853 H. M. Keisarin komppanian päällikkönä ja vuodesta 1857 rykmentin talouspäällikkönä. Hänestä tuli kapteeni 1854 ja eversti 1857 sekä kenraalimajuri 1863 ja kenraaliluutnantti 1876.


title: Theodor Thilén

text: Thilén oli Mikkelin läänin kuvernöörinä vuodesta 1863 ja Uudenmaan läänin kuvernöörinä vuodesta 1869. Senaattori ja kamaritoimituskunnan päällikkö hänestä tuli 1873. Hänet aateloitiin 1886. Thilén omisti Sköldvikin ratsutilan Porvoon maalaiskunnassa. Koska Thilénin molemmat tyttäret kuolivat jo lapsina hän testamenttasi puolisonsa kanssa lähes koko omaisuutensa yleishyödyllisiin tarkoituksiin, esimerkiksi Mikkelin läänin vähävaraisille säätyläisnaisille.


title: Raspberries

text: Raspberries oli vuonna 1970 perustettu yhdysvaltalainen power pop/pop rock-yhtye Clevelandista, Ohiosta. Yhtyeen jäsenet olivat Eric Carmen, Wally Bryson, Dave Smalley, Jim Bonfanti. Yhtye saavutti erityistä suosiota 1970-luvulla. Heidän tunnetuimmat kappaleensa ovat "Go All the Way", "Let's Pretend", "I Wanna Be with You", "Tonight" ja "Overnight Sensation (Hit Record)". Yhtye hajosi vuonna 1975, mutta teki comebackin vuonna 2004 hajoten uudestaan vuonna 2008.


title: Engleheart

text: Engleheart on muun muassa seuraavien henkilöiden sukunimi:


title: Lloyd Hildebrand

text: Lloyd Augustin Biden Hildebrand (25. joulukuuta 1870 Tottenham – 1. huhtikuuta 1924 Levallois-Perret, Ranska) oli brittiläinen ratapyöräilijä ja olympiamitalisti.


title: Lloyd Hildebrand

text: Hildebrand voitti moottoripyöräilyssä Pariisi–Évreux-ajon 1898 ja Pariisi–Rouen-ajon 1899, jonka lisäksi hän oli MM-kilpailuissa parhaimmillaan kolmas. Hän sijoittui Pariisin olympialaisissa 1900 toiseksi 25 kilometrin pyöräilyssä ja osallistui myös sprinttiin, jossa hän putosi toisella kierroksella.


title: Lloyd Hildebrand

text: Hildebrand listataan välillä ranskalaiseksi. Hän eli suuren osan elämästään Ranskassa ja oli naimisissa ranskalaisen naisen kanssa.


title: Löyhkävalmuska

text: Löyhkävalmuska ("Tricholoma inamoenum") on helttasienilaji valmuskojen suvussa.


title: Löyhkävalmuska

text: Lakki 3-6 cm leveä, aluksi kellomainen, myöhemmin laakeneva, sileä, kuiva ja himmeä, likaisen valkoinen-kermanvärinen tai säämiskänvärinen. Heltat paksut ja harvassa valkoiset-kermanvalkoiset. Jalka 5-10 cm pitkä, 0,5-1 cm paksu, valkea, tyvestä usein likaisen ruskea (jopa juurehtiva). Malto ohutta, valkoista. Haju valokaasumainen, maku karvas.


title: Löyhkävalmuska

text: Löyhkävalmuska kasvaa tuoreissa kuusikoissa. Se on yleinen koko Suomessa.


title: Löyhkävalmuska

text: Löyhkävalmuska on syömäkelvoton.


title: Emily Woodruff

text: Emily S. Woodruff (19. huhtikuuta 1846 Cincinnati – 28. maaliskuuta 1916 Berwyn, Illinois) oli yhdysvaltalainen jousiampuja ja olympiavoittaja. Hänen seuransa oli Cincinnati Archers.


title: Emily Woodruff

text: Woodruff osallistui St. Louisin olympialaisissa 1904 kolmeen lajiin. Hän sijoittui neljänneksi sekä kaksoiskansallis- että kaksoiskolumbialaiskierroksella, jonka lisäksi hän sai kultaa joukkuekilpailusta. Myös Emilyn aviomies Charles oli jousiampuja.


title: Ritter Sport

text: Ritter Sport on saksalaisen Alfred Ritterin valmistama suklaalevy. Sitä myydään monissa maissa ympäri maailmaa. Jokainen levy painaa 100 grammaa, ja ne sisältävät 16 palaa tehden niistä mitoiltaan 4 x 4 kokoisia. Levystä on saatavilla myös isompia 250 gramman ja pienempiä 16,5 gramman minilevyjä, jokseenkin pienemmällä valikoimalla. Ritter Sportin tehtaat sijaitsevat Waldenbuchissa, Saksassa.


title: William Thomé

text: William Gustaf Thomé (30. heinäkuuta 1880 Alajärvi – 1. helmikuuta 1918 Vihti) oli Thomesto-yhtiön perustaja.


title: William Thomé

text: Thomén vanhemmat olivat metsänhoitaja Johan Henrik Thomé ja Agnes Wallin. Hän meni naimisiin Märta Clarissa von Bornin (s. 1897) kanssa 29. tammikuuta 1918 eli vain pari päivää ennen kuolemaansa. Isänsä lailla Thomé opiskeli metsänhoitajaksi ja toimi Läskelä Bruk Ab:n ja Kymin Osakeyhtiön metsäpäällikkönä. Hän perusti 1911 metsätoimiston, jonka päätoimialaa olivat metsien hoitosuunnitelmien tekeminen ja arviointi. Punakaartilaiset murhasivat hänet ja kaksi hänen veljeään (Valter ja Ivar Thomén) sisällissodassa Vihdissä.


title: Charles Woodruff

text: Charles Sherman Woodruff (15. elokuuta 1844 Cincinnati – 6. syyskuuta 1927 Cincinnati) oli yhdysvaltalainen jousiampuja ja olympiamitalisti. Hänen seuransa oli Cincinnati Archers.


title: Charles Woodruff

text: Woodruff voitti vuonna 1901 maansa mestaruuden kaksoisamerikkalaiskierroksella ja sijoittui samassa lajissa neljänneksi St. Louisin olympialaisissa 1904. Hän oli olympiakisoissa kaksoisyorkilaiskierroksella kahdeksas ja oli voittamassa hopeaa joukkuekilpailusta. Myös Charlesin vaimo Emily oli jousiampuja.


title: Suomenpikkumittari

text: Suomenpikkumittari ("Eupithecia groenblomi") on pikkumittareihin kuuluva yöperhoslaji. Laji kuvattiin tieteelle uutena vuonna 1969 sellaisten perhosten perusteella, jotka saatiin kasvatettua Pälkäneeltä vuonna 1956 löydetyistä toukista. Nykyäänkin suuri enemmistö kaikista havaituista perhosyksilöistä on löydetty Suomesta.


title: Suomenpikkumittari

text: Suhteellisen kookas, harmaa pikkumittarilaji. Etusiivet ovat hieman kiiltävät, väriltään harmaat tai hieman ruskehtavat ja niissä on suuri, selvästi erottuva musta keskipilkku. Jos siiven keskivarjo erottuu, se tekee keskipilkun kohdalla terävän mutkan. Takasiivet ovat etusiipiä vaaleammat ja niissäkin on selvä keskipilkku. Siipiripset ovat vain heikosti täplikkäät. Tuntosarvien suomupeite on harmaata. Siipiväli 18–24 mm.


title: Suomenpikkumittari

text: Laji tunnetaan koko maailmassa ainoastaan Suomesta, Norjasta, Venäjältä ja Japanista. Suomessa havainnot keskittyvät Etelä-Hämeeseen, mutta elinalue ulottuu Itä-Suomesta Keski-Pohjanmaalle. Se saattaa olla sisämaalaji, joka välttelee rannikkoalueita, joskin 2000-luvun aikana havaintoja on alettu tehdä myös etelärannikolta. Perhoset lentävät heinäkuun loppupuolelta elokuun loppupuoliskolle.


title: Suomenpikkumittari

text: Harvalukuinen ja paikoittainen kuusimetsien asukki, jonka elinpaikkoja ovat valoisat kultapiiskua kasvavat metsäaukeat. Se näyttää myös selviytyvän hakkuuaukeilla ainakin joitakin vuosia hakkuun jälkeen. Perhoset tulevat valolle, mutta tavallisimmin lajin tapaa toukkana ja ensimmäiset aikuisina luonnosta tavatut yksilöt havaittiin vasta vuonna 1971. Sekä valolle tulevat että toukista kasvatetut yksilöt ovat pääasiassa naaraita. Kotelo talvehtii, joskus ehkä kahdestikin.


title: Suomenpikkumittari

text: Toukka on kultapiiskun ("Solidago virgaurea") kukinnoissa ja hedelmystöissä elävä monofagi.


title: Birdy (laulaja)

text: Jasmine van den Bogaerde (s. 15. toukokuuta 1996 Lymington, Hampshire), tunnetaan myös taiteilijanimellään Birdy, on brittiläinen laulaja ja pianisti. Hän aloitti omien kappaleiden säveltämisen seitsemänvuotiaana. Vuonna 2008 hän voitti "Open Mic UK" -laulukilpailun ollessaan 12-vuotias. Voiton myötä hän sai levytyssopimuksen. Hänen ensimmäinen singlensä, ”Skinny Love”, menestyi monissa Euroopan maissa, ja sitä on myyty kuusinkertaiseen platinaan oikeuttava määrä Australiassa. Birdyn esikoisalbumi, "Birdy", julkaistiin marraskuussa 2011. Se menestyi hyvin pitkin Eurooppaa. Syyskuussa 2013 julkaistiin hänen toinen albuminsa, "Fire Within".


title: Birdy (laulaja)

text: Jasmine van den Bogaerde syntyi 15. toukokuuta 1996 Lymingtonissa, Hampshiressa. Hänen äitinsä on konserttipianisti. Hän opetti Birdya soittamaan pianoa viisivuotiaana, ja omia kappaleitaan hän aloitti kirjoittamaan seitsemänvuotiaana. Hän opiskeli Brockenhurst Collegessa Brockenhurstissa. Hänen isosetänsä oli näyttelijä Dirk Bogarde.


title: Birdy (laulaja)

text: Hänen esiintymisnimensä "Birdy" tulee hänen perheensä antamasta nimestä, jolla he kutsuivat häntä lapsena, koska heidän mielestään hän avasi suunsa kuin pieni lintu ruokittaessa.


title: Birdy (laulaja)

text: Vuonna 2008 Birdy voitti "Open Mic UK" -laulukilpailun ollessaan 12-vuotias. Hän voitti molemmat, alle 18-vuotiaiden sarjan – sekä pääpalkinnon – kilpailussa, jossa oli 10 000 muuta osallistujaa. Hän esitti kilpailussa oman kappaleensa ”So Be Free” 2 000 ihmisen edessä. Voitettuaan kilpailun hän äänitti albumin Gareth Hendersonin kanssa, jonka jälkeen hänelle tarjottiin kustannussopimusta. Myöhemmin hän teki levytyssopimuksen Warner Musicin kanssa.


title: Birdy (laulaja)

text: Ensimmäisen singlensä, ”Skinny Love” – joka on cover Bon Iverin kappaleesta – hän julkaisi alkuvuodesta 2011. Se sijoittui Britannian singlelistan sijalle 17 ja Alankomaissa singlelistan sijalle kaksi. Singleä on myyty kuusinkertaiseen platinaan oikeuttava määrä Australiassa. Musiikkivideon kappaleeseen ohjasi Sophie Muller. Kappale soi myös "Vampyyripäiväkirjojen" jaksossa.


title: Birdy (laulaja)

text: Birdyn taiteilijanimeä kantava, pääosin coverkappaleista koostuva albumi julkaistiin 7. marraskuuta 2011. Se menestyi hyvin varsinkin Australiassa, Belgiassa, Alankomaissa ja Ranskassa. Myös Britanniassa se ylsi 20 parhaan joukkoon. Albumi sijoittui parhaimmillaan albumilistalla 13:nneksi Britanniassa ja ykkössijalle Belgiassa, Alankomaissa sekä Australiassa. Albumia on myyty triplaplatinalevyyn oikeuttava määrä Ranskassa, tuplaplatinarajan ylittävä määrä Australiassa, platinaan oikeuttava määrä Hollannissa ja Belgiassa sekä kultalevyyn oikeuttava määrä muiden muassa Saksassa ja Britanniassa. Albumia on myyty maailmanlaajuisesti lähes kaksi miljoonaa kappaletta.


title: Birdy (laulaja)

text: Maaliskuussa 2012 Birdy oli yksi artisteista, joka osallistui "Nälkäpeli-elokuvan" singlellään ”Just a Game”. Kesäkuussa 2012 Birdy teki Mumford & Sons -yhtyeen kanssa Pixarin "Urhea"-elokuvaan kappaleen ”Learn Me Right”, josta hän sai ensimmäisen Grammy-ehdokkuutensa.


title: Birdy (laulaja)

text: 7. elokuuta 2012 Birdy julkaisi "Live in London" EP:n, joka sisältää kahdeksan kappaletta. 29. elokuuta 2012 Birdy esitti Antony and the Johnsonsin kappaleen ”Bird Gerhl” Lontoon paralympialaisten avajaisissa. 16. helmikuuta 2013 Birdy lauloi San Remon musiikkifestivaaleilla.


title: Birdy (laulaja)

text: Heinäkuussa 2013 Birdy ilmoitti toisen studioalbuminsa olevan nimeltään "Fire Within". Albumi julkaistiin syyskuussa. Ensimmäisenä singlenä albumilta julkaistiin kappale ”Wings”. Birdy on kirjoittanut kaikki albumin kappaleet yksin tai yhdessä muiden kanssa.


title: Birdy

text: Birdy voi tarkoittaa seuraavia:


title: Ouésso

text: Ouésso on kaupunki Kongon tasavallan pohjoisosassa lähellä Kamerunin rajaa. Kaupunki kuuluu Ouésson piirikuntaan ja Sanghan hallinnolliseen alueeseen, ja on myös sen pääkaupunki. Asukkaita kaupungissa oli vuonna 2007 28 179. Kaupunki sijaitsee Sanghajoen varrella sademetsän ympäröimänä. Ouésson ympärillä on useita pygmikyliä.


title: Ouésso

text: Kaupungissa on esimerkiksi hotelleja, baareja, tori ja pankki. Ouésson nähtävyyksiin kuuluu esimerkiksi Sanghajoen rannalla sijaitseva AEF-monumentti, joka kertoo kaupungin sijainnin joen rannalla sekä perustamisajankohdan. Kaupungissa on myös kirkko ja joitain siirtomaa-aikaisia ränsistyneitä kartanoita.


title: Ouésso

text: Ouéssossa on lentoasema, josta on lentoja pääkaupunkiin Brazzavilleen. Kaupungista lähtee aamuisin kuorma-autoja, jotka ottavat matkustajia, etelässä sijaitsevaan Mindouliin. Ouéssosta pääsee päivittäin Sanghajokea pitkin lautalla pohjoisessa sijaitsevaan Bomassaan. Etelän Mossakaan kulkee tavallisesti vähintään kerran viikossa lautta.


title: Ouésso

text: Eteläkorealainen yhtymä tarjoutui vuonna 2007 rakentamaan 800 kilometriä pitkän rautatien Brazzavillestä Ouéssoon saadakseen näin oikeudet metsänhakkuuseen Kongon tasavallan pohjoisosassa.


title: Luettelo Pokémon-sarjan Kanton alueen salijohtajista

text: Tämä on luettelo Pokémon -peli- ja animesarjan Kanton alueen salijohtajista ("Gym Leader").


text: Brock () on Kanton alueen ensimmäinen salijohtaja Pewter Cityn salilla, ja on erikoistunut kivityypin Pokémonien kouluttamiseen. Pokémon -animesarjassa hän on ollut yksi sarjan päähenkilöistä, joka on usein taivaltanut sarjan päähenkilö Ash Ketchumin kanssa. Hän esiintyi animessa ensi kerran sarjan 5. jaksossa, "Välit selviksi Pewter Cityssä" ("Showdown in Pewter City"). Hänen luovuttamansa salimerkin nimi on Lohkaremerkki ("Boulder Badge"). Hänen pääpokémoninsa ovat usein Geodude ja Onix.


text: Misty () on Kanton alueen toinen salijohtaja Cerulean Cityn, ja on erikoistunut vesityypin Pokémonien kouluttamiseen. Pokémon -animesarjassa hän on ollut yksi sarjan päähenkilöistä, joka on usein taivaltanut sarjan päähenkilö Ash Ketchumin kanssa. Hän esiintyi animessa ensi kerran sarjan ensimmäisessä jaksossa, "Pokémon! Minä valitsen sinut" ("Pokémon - I Choose You!"), mutta hänen salipäällikkyytensä paljastui vasta jaksossa 7, "Cerulean Cityn lumpeenkukat" ("The Water Flowers of Cerulean City"). Hänen luovuttamansa salimerkin nimi on Putousmerkki ("Cascade Badge"). Hänen pääpokémoneinaan on usein nähty Staryu ja Starmie.


text: Lt. Surge () on Kanton alueen kolmas salijohtaja, ja on erikoistunut sähkötyypin Pokémonien kouluttamiseen. Hänen luovuttamansa salimerkin nimi on Myrskymerkki ("Thunder Badge"). Hän esiintyi ensi kerran Pokémon Red ja Blue -peleissä, ja on myöhemmin esiintynyt myös Pokémon Yellow, Gold, Silver, Crystal, Stadium, Stadium 2, FireRed, LeafGreen, HeartGold, SoulSilver, Black 2 ja White 2 -peleissä.


text:
Surge on esiintynyt Pokémon -animesarjassa ainoastaan jaksossa "Shokkihoitoa kerrakseen" ("Electric Shock Showdown"). Ash saapui salille itsevarmana, toisin kuin hänen Pikachunsa, joka oli säikähtänyt nähdessään monia Surgen salilla hävinneitä Pokémoneja. Pikachun suhtautuminen kumminkin muuttui, kun se näki Surgen Pokémonin, Raichun. Pikachu otteli sisukkaasti, mutta hävisi lopulta selvästi. Hoitaja Joy tarjosi Ashille Ukkoskiveä ("Thunderstone"), jolla Pikachu voisi kehittyä itsekin Raichuksi ja voimistua. Pikachu kuitenkin kieltäytyi, haluten osoittaa voivansa voittaa ilman kehittymistä.
Ash palasi salille ja haastoi Surgen uudestaan. Tällä kertaa hän hyödynsi Pikachun Raichua suurempaa nopeutta ja onnistui lopulta voittamaan Raichun. Tappionsa merkiksi Surge luovutti Ashille salimerkin.


text: Surge uskoi Pokémonien nopean kehittämisen olevan avain niiden voimistamiseen, mistä hän käytti esimerkkinä omaa Raichuaan, jonka hän oli kehittänyt saman tien sen napattuaan. Aluksi hän pilkkasi Ashia ja hänen Pikachuaan kehittymättömiksi ja heikoiksi, mutta häviönsä jälkeen alkoi kunnioittaa heitä ja myönsi olleensa väärässä.


text: Japaninkielisessä versiossa Surge käytti useita englanninkielisiä lausahduksia, kuten "Goddamn!" ja "Unbelievable!" Tämä johtuu Surgen tunnuslauseesta, jossa häntä kuvataan nimellä "Salamoiva amerikkalainen" ("The Lightning American").


text: Animessa Surgen japaninkielisenä äänenä on Fumihiko Tachiki, englanninkielisenä äänenä Maddie Blaustein ja suomenkielisenä äänenä Arto Nieminen.


text: "Pokémon Adventures" -mangassa Surge muodostaa Sabrinan ja Kogan kanssa korkea-arvoisen johtokolmikon Rakettiryhmässä. Hänen pääpokémoninaan toimii usein Electabuzz. Red kohtasi hänet ensi kerran "S.S. Anne" -laivalla, jota oli käytetty varastettujen Pokémonien salakuljetukseen. Red vahingoittui vakavasti Surgen Pokémonien sähköhyökkäyksistä ja lähes hukkui taistelun yhteydessä, kunnes hänen Poliwhirlinsä kehittyi Poliwrathiksi vedenalaisen "Vesikiven" ("Water Stone") vaikutuksesta, pelasti hänet, ja päihitti Surgen Electabuzzin "Seismic Toss" -liikkeellä.


text: Red kohtasi Surgen myöhemmin uudelleen Rakettiryhmän valtaamassa "Silph Co." -rakennuksessa käydyssä taistelussa, jossa Surgella oli nyt käytössään legendaarinen sähköpokémon Zapdos. Red onnistui voittamaan taistelun käyttämällä Ivysauriaan repimään Surgen eristävät vaatteet, jolloin Zapdosin sähköenergia tyrmäsi hänet.


text: "Yellow" -saagan aikana Surge liitoutui Billin kanssa "Cerise Island"in taistelussa Eliittinelosia ("Elite Four") vastaan. Surge ja Bill saivat vastaansa taistelutyypin Pokémoneja käyttävän Brunon, ja taistelu käytiin happaman järven yllä roikkuvien Onixien päällä. Taistelu päättyi Billin ja Surgen Exeggcuten ja Electroden yhteishyökkäyksellä saavuttamaan voittoon.


text: "Gold, Silver & Crystal" -saagan aikana järjestetyssä Kanton ja Johton salijohtajien välisessä turnauksessa Surge sai vastaansa Ecruteak Cityn kummitustyypin salijohtaja Mortyn. Taistelu päättyi tasapeliin, kun Surgen Magnemite onnistui tyrmäämään Mortyn Misdreavusin, mutta tyrmääntyi samalla itse Misdreavusin "Destiny Bond" -liikkeen ansiosta. Surge sai myöhemmin myös joksikin aikaa kumppanikseen legendaarisen sähköpokémon Raikoun.


text: Erika () on Kanton alueen neljäs salijohtaja, ja on erikoistunut ruohotyypin Pokémonien kouluttamiseen. Hänen luovuttamansa salimerkin nimi on Sateenkaarimerkki ("Rainbow Badge"). Hän esiintyi ensi kerran Pokémon Red ja Blue -peleissä, ja on myöhemmin esiintynyt myös Pokémon Yellow, Gold, Silver, Crystal, Stadium, Stadium 2, FireRed, LeafGreen, HeartGold, SoulSilver, Black 2 ja White 2 -peleissä.


text: Erikan ainoa esiintyminen Pokémon -animessa oli jaksossa "Mikä täällä tuoksuu?" ("Pokémon Scent-sation"). Ash ja kumppanit kävivät Celadon Cityn hajuvesikaupassa, missä Ash kommentoi hajuja inhottaviksi. Tästä suivaantuneena kaupan pitäjät heittivät hänet ulos. Kun Ash saapui myöhemmin salille, kävi ilmi, että salijohtaja Erika oli hänen hajuvesikaupassa tapaamansa nainen. Erika muisti yhä Ashin, ja kielsi häneltä pääsyn salille, mutta päästi Brockin ja Mistyn sisään. Suivaantunut Ash tapasi yllättäen Rakettiryhmän, joka oli myös potkittu ulos salilta kesken heidän aikeidensa varastaa salaisen hajuveden resepti. Tajutessaan että heillä oli sama päämäärä päästä sisään salille, Ash ja Rakettiryhmä liittoutuivat keskenään. Ash naamioitui tytöksi ja Jessie ja James hänen vanhemmikseen. He onnistuivat pääsemään sisään, mutta myöhemmin Ashin Pikachu tunnisti Ashin ja tuhosi hänen valeasunsa.


text: Erika ilmoitti hyväksyvänsä Ashin haasteen salijohtajan velvollisuutena. Kesken ottelun Rakettiryhmä kuitenkin ilmaantui paikalle ja räjäytti pakoharhautukseksi ryppään pommeja, jolloin sali syttyi tuleen. Ulkona Erika tajusi, että hänen Gloominsa oli yhä sisällä. Ash sukelsi liekkeihin ja onnistui pelastamaan Gloomin tulen keskeltä. Tästä kiitollisena Erika antoi Ashille salimerkin, vaikkei tämä teknisesti ottaen voittanutkaan keskeytynyttä ottelua.


text: Animessa Erikan japaninkielisenä äänenä on Kyoko Hikami, englanninkielisenä äänenä Leah Applebaum ja suomenkielisenä äänenä Minna Tasanto.


text: "Pokémon Adventures" -mangassa Erika edustaa Kanton "hyviä" salijohtajia ja toimii heidän johtajanaan. Hän toimii myös opettajana Celadon Cityn yliopistossa. Kun Red kohtasi hänet ensi kerran, tämä haastoi hänet nappaamaan alueella nähdyn epätavallisen Eeveen, joka Rakettiryhmän tekemien kokeiden ansiosta pystyi vapaasti siirtymään kehitysmuodostaan toiseen. Kun Red oli napannut Eeveen ja vienyt sen parannuslaitteeseen, Erika uhkasi tappaa sen poistamalla sen laitteesta. Tämä kuitenkin paljastui vain kokeeksi Redin luonteesta, ja taistelun jälkeen Erika ilmoitti luottavansa häneen. Eliittinelosten Pokémon-armeijan hyökätessä Kanton alueelle Erika taisteli Lorelein Shelldereitä ja Cloystereita vastaan.


text: Kanton "hyvien" salijohtajien johtajana Erika kohtasi Kanton ja Johton salijohtajien välisessä turnauksessa Johton salijohtajien johtajan, jäätyypin kouluttaja Prycen. Hän hävisi ottelun, kun Prycen Swinubin onnistui jäädyttää hänen Skiploominsa terälehdet. Myöhemmin Erika osallistui muiden salijohtajien kanssa taisteluun aivopestyjä Rakettiryhmän agentteja vastaan "Magnet Train"in kyydissä.


text: Koga () on Kanton alueen viides salijohtaja, ja on erikoistunut myrkkytyypin Pokémonien kouluttamiseen. Hänen luovuttamansa salimerkin nimi on Sielumerkki ("Soul Badge"). Hän esiintyi ensi kerran Pokémon Red ja Blue -peleissä, ja esiintyi salijohtajana myös Pokémon Yellow, Stadium, FireRed ja LeafGreen -peleissä. Pokémon Gold ja Silver -peleissä paljastettiin, että Koga oli saanut ylennyksen Eliittinelosten jäseneksi ja jättänyt Fuchsian salin hoidon tyttärelleen Janinelle (), joka jatkaa hänen linjaansa myrkkypokémonien kouluttajana ja Sielumerkin jakajana. Eliittinelosten Koga esiintyi myöhemmin myös Pokémon Crystal, Stadium 2, HeartGold ja SoulSilver -peleissä. Janine nähdään salijohtajana näiden pelien ohella myös "Pokémon World Tournament"issa Pokémon Black 2 ja White 2 -peleissä.


text: Kogan ainoa esiintyminen Pokémon -animessa tapahtui jaksossa "Ninjojen ja Pokémonien välienselvittely" ("The Ninja Poké-Showdown"). Ash ja kumppanit olivat saapuneet Kogan ansoja kuhisevalle salille, ja Ash oli jo kohdannut ja voittanut ottelussa hänen siskonsa Ayan. Koga hyväksyi Ashin haasteen. Ash päätti käyttää Pidgeottoa Kogan käyttäessä Venonatia, joka tosin saman tien kehittyi Venomothiksi. Pidgeotto joutui pian alakynteen, ja Ash vaihtoi Charmanderiin. Tällöin Rakettiryhmä ilmaantui paikalle keskeyttäen ottelun, aikeenaan varastaa salin myrkkypokémonit. Mistyn Psyduckin ansiosta juoni kuitenkin epäonnistui. Ash ja Koga aloittivat välittömästi uusintaottelun, jossa Charmanderin onnistui voittaa Kogan Golbat, ansaiten Ashille uuden salimerkin.


text:
Animessa Kogan japaninkielisenä äänenä on Hōchū Ōtsuka, englanninkielisenä äänenä Stan Hart ja suomenkielisenä äänenä Arto Nieminen.
Janine ei ole esiintynyt Pokémon -animessa. Syynä tähän saattaa olla Kogan vain animessa tavatun sisaren, Ayan () huomattava yhdennäköisyys hänen kanssaan. Tämä tarkoittanee, että Ayaa voidaan pitää animeversion vastineena Janinelle. Aya on esiintynyt animessa veljensä kanssa tapahtuneen ensiesiintymisensä ohella myös Johto-saagassa 4. kauden jaksossa "Pokémon-jiujitsua" ("Ariados, Amigos"), missä hän hävisi jälleen Ashille, mutta onnistui myöhemmin päihittämään rosvopuuhissa olleen Rakettiryhmän.


text:
"Pokémon Adventures" -mangassa Koga muodostaa Lt. Surgen ja Sabrinan kanssa korkea-arvoisen johtokolmikon Rakettiryhmässä. Hänet nähtiin ensi kerran, kun hän muutaman muun Rakettiryhmän agentin kanssa hyökkäsi Redin ja Mistyn kimppuun "Kuuvuoren" ("Mt. Moon") sisällä. Myöhemmin hän käytti Gastlyään hallitakseen Pokémon-tornin zombipokémoneja hyökkäämään Rediä vastaan. Lopulta Redin Bulbasaur onnistui imemään kaasumaisen Gastlyn nuppunsa sisään ja sinkoamaan sen sitten ulos tornista, ja Greenin Charmeleon pysäytti Kogan Arbokin sivaltamalla sen hännällään kahtia.
Myöhemmin "Silph Co." -rakennuksessa käydyssä taistelussa Koga taisteli Greeniä vastaan ja onnistui miltei tappamaan tämän. Kun Red saapui paikalle Greenin avuksi, Koga käytti legendaarista jääpokémon Articunoa, ja vangitsi sekä Redin että Greenin jään sisään. Greenin Charizard onnistui kuitenkin sulattamaan jään, minkä jälkeen Redin Pikachun ja Greenin Porygonin yhteishyökkäys tyrmäsi Kogan.


text: Myöhemmin Koga liittoutui Greenin kanssa "Cerise Island"in taistelussa Eliittinelosten Agathaa ja tämän kummituspokémoneja vastaan. Taistelun aikana Green paljasti varastaneensa Kogan Golbatin "Silph Co." -rakennuksessa käydyn taistelun jälkeen, ja palautti sen nyt takaisin oikealle omistajalleen. Agathan Arbokilla oli kyky vaihtaa rinnassaan olevaa kuviota, jolloin sen eri kyvyt voimistuivat kunkin vaikutuksesta. Kogan onnistui kuitenkin käyttää Golbatiaan peittääkseen kuvion itsestään Golbatin "Leech Life" -liikkeellä imemällä verellä. Vaikka Agatha vaikuttikin lyödyltä, hän todellisuudessa lähetti Gengarinsa seuraamaan Greeniä ja Kogaa näiden varjoissa piileskellen ja vähitellen imien näiden elinvoimaa. Yhteisvoimin he onnistuivat kuitenkin voittamaan Gengarin. Koga tosin haavoittui taistelussa, ja selvisi pakoon ainoastaan Mukinsa antaman suojan turvin.


text: Koga esiintyi myöhemmin "Gold, Silver & Crystal" -saagan loppupuolella. Hän ja Eliittinelosten Bruno tapasivat juuri lyödyn, Rakettiryhmää jonkin aikaa johtaneen "Jään Naamion" ("Mask of Ice", tunnetaan myös nimellä "Masked Man", todellisuudessa salijohtaja Pryce) alaiset, Willin ja Karenin, ja tarjosivat liittoa heidän kanssaan. Näin saivat alkunsa Johton Eliittineloset, jotka tosin esiintyivät vasta paljon myöhemmin "HeartGold & SoulSilver" -saagan aikana Pokéathlon -kisassa, jossa Gold onnistui voittamaan heidät.


text:
Ninjamaisen ulkoasunsa mukaisesti Koga käyttää erityisesti muotoiltuja, heittotähtien keskelle asetettuja poképalloja.
Janine esiintyi "Pokémon Adventures" -mangassa ensi kertaa "Gold, Silver & Crystal" -saagan aikana. Hänet on juuri nimetty Fuchsia Cityn salin uudeksi salijohtajaksi kadonneen Kogan tilalle, mutta hän myös tekee erinäisiä tehtäviä kaupungin ulkopuolella rahaa vastaan. Hänet nähtiin muun muassa esittämässä suuren helmen varastamista Goldenrod Cityn museon turvajärjestelmän testaamiseksi.


text: Hänen isänsä Koga oli aiemmin toivonut voivansa liittää myös tyttärensä Rakettiryhmään, mutta kun sekä Koga että Rakettiryhmän johtaja Giovanni olivat kadonneet, Janine oli jäänyt vaille tukea ja opasta. Kun yllättäen legendaarinen vesipokémon Suicune ilmaantui paikalle, etsien itsekin itselleen kouluttajaa tulevia taisteluita varten, Janine taisteli sitä vastaan Crobatinsa avulla, mutta lopulta Suicune voitti ja pakeni, myöhemmin saadakseen kumppanikseen Mistyn.


text: Kanton ja Johton välisessä salijohtajaturnauksessa Janine sai vastaansa Violet Cityn lentotyypin salijohtaja Falknerin. Vaikka Janine oli voimakkailla hyökkäyksillään koko ajan niskan päällä, hän luovutti ottelun nähdessään yleisön joukossa isäänsä muistuttavan salaperäisen hahmon ja lähtiessään sen perään. Hän ei kuitenkaan saanut hahmoa kiinni, ja on epäselvää, tapaako hän isäänsä enää koskaan.


text: Sabrina () on Kanton alueen kuudes salijohtaja, ja on erikoistunut psykkistyypin Pokémonien kouluttamiseen. Hänen luovuttamansa salimerkin nimi on Suomerkki ("Marsh Badge"). Hän esiintyi ensi kerran Pokémon Red ja Blue -peleissä, ja on myöhemmin esiintynyt myös Pokémon Yellow, Gold, Silver, Crystal, Stadium, Stadium 2, FireRed, LeafGreen, HeartGold, SoulSilver, Black 2 ja White 2 -peleissä.


text: Sabrina esiintyi Pokémon -animessa ensi kerran jaksossa "Abra ja yliluonnolliset voimat" ("Abra and the Psychic Showdown"). Toisin kuin peleissä, hän oli järjestyksessä neljäs salijohtaja jonka Ash haastoi. Hänen olemuksensa oli hyvin pimeä, ja hän kantoi sylissään omaa lapsuuden minäänsä muistuttavaa nukkea. Tämän nuken hahmossa hän pelasti Ashin ja kumppanit Rakettiryhmän ansasta. Tämän jälkeen Ash suuntasi salille, jossa Sabrina suostui yksi-vastaan-yksi -otteluun. Sabrina käytti Abraa, kun taas Ash käytti Pikachua. Abra näytti vain nukkuvan, mutta Sabrina pystyi kuitenkin herättämään sen omilla psyykkisillä voimillaan, ja Pikachun hyökätessä Abra väisti "Teleport" -liikkeen avulla. Tämän jälkeen Sabrina käytti taas voimiaan, saaden Abran kehittymään Kadabraksi. Kadabran psyykkiset voimat olivat Pikachulle liikaa, ja Ashin oli pakko luovuttaa. Tästä seurasi, että Sabrina muutti Ashin ja kumppanit nukeiksi, joiden kanssa hän julmasti leikki lelukaupungissa. Heidät pelasti tuntematon mies, joka myöhemmin paljastui Sabrinan isäksi. Huomatessaan Ashin haluten välttämättä voittaa Sabrinan, hän kehotti tätä käymään Lavender Townissa hankkimassa itselleen kummituspokémonin, jolla ainoana olisi mahdollisuuksia Sabrinan Kadabraa vastaan.


text: Ash palasi jonkin ajan kuluttua Saffron Cityyn, mukanaan Lavender Townissa ystäväkseen saamansa Haunter. Haunter ei kumminkaan juuri välittänyt ajatuksesta taistella, vaan katosi kuin ilmaan Ashin yrittäessä haastaa Sabrinan uudelleen. Hän joutui luovuttamaan heti alkuunsa, ja onnistui vain juuri ja juuri pakenemaan, mutta Brock ja Misty joutuivat jälleen nukeiksi. Ashin onnistui löytää Haunter kaupungilta, ja hän yritti vakuuttaa sen ottelemaan. Haunter vaikutti suostuvan, mutta Ashin palatessa taas kerran salille se katosi jälleen. Haluten säästää kumppaninsa Pikachu suostui ottelemaan ylivoimaista Kadabraa vastaan. Vaikka Pikachu onnistuikin lopulta vahingoittamaan Kadabraa, se paransi itsensä saman tien "Recover" -liikkeellä. Ashin tappio näytti varmalta, kunnes Haunter ilmaantui paikalle ja alkoi ilveillä Sabrinalle, saaden tämän nauramaan ensi kertaa vuosiin. Koska Sabrinan ja Kadabran mielten välinen side oli vahva, myös Kadabra alkoi nauraa ja oli kykenemätön ottelemaan, jolloin paikalle saapunut Sabrinan isä julisti Ashin voittajaksi. Brock ja Misty palautuivat ennalleen, Sabrinan paha nukke haihtui olemattomiin, Ash sai kaipaamansa salimerkin, ja Haunter jäi salille viihdyttämään Sabrinaa jatkossakin.


text: Animessa Sabrinan japaninkielisenä äänenä on Kae Araki, englanninkielisenä äänenä Lisa Ortiz ja suomenkielisenä äänenä Minna Tasanto.


text: "Pokémon Adventures" -mangassa Sabrina muodostaa Lt. Surgen ja Kogan kanssa korkea-arvoisen johtokolmikon Rakettiryhmässä. Hänet tavattiin ensi kertaa, kun hän hyökkäsi Redin kimppuun Professori Oakin laboratoriossa Oakiksi naamioituneen Kadabran avulla. Red purki naamioinnin käyttämällä Bulbasaurinsa "Leech Seed" -liikettä Kadabraan. Myöhemmin Sabrina tavattiin Rakettiryhmän valtaamassa Saffron Cityssä. Redin Pikachun onnistui tyrmätä Sabrinan kaupunkia voimakentällä suojannut Mr. Mime, jolloin Red, Green ja Blue pääsivät kaupunkiin. Blue kohtasi Sabrinan "Silph Co." -rakennuksen taistelussa, jossa hän onnistui tyrmäämään Sabrinan Jigglypuffinsa ja Clefairyn "Sing" ja "Growl" -hyökkäyksillä. Hämmennyksen turvin Blue varasti Sabrinalta salimerkkien voimia vahvistavan laitteen, joka yllättäen, hänen sitä kokeillessaan, yhdisti Sabrinan hallussa olleen Moltresin kahden muun legendaarisen linnun kanssa voimakkaaksi hybridipokémoniksi, Zapmolcunoksi. Red, Green ja Blue onnistuivat lopulta voittamaan sen Venusaurin, Charizardin ja Blastoisen yhteishyökkäyksellä, jolloin se jakaantui jälleen kolmeksi erilliseksi linnuksi, jotka palasivat asuinsijoilleen.


text: "Yellow" -saagan aikana Sabrinan Alakazam jakoi ""Kohtalon lusikat"" ("Spoons of Destiny"), jotka määräsivät kullekin salijohtajalle sopivan kumppanin taistelussa Eliittinelosia vastaan. Sabrina sai parikseen Bluen, jonka kanssa hän myöhemmin kohtasi jääpokémoneja käyttävän Lorelein. Vaikka Lorelein Jynx onnistuikin tyrmäämään Bluen, Sabrinan Venomoth onnistui tyrmäämään Lorelein Cloysterin "Mega Drain" -liikkeellä, ja myöhemmin Bluen Ditto sitoi Lorelein ja vangitsi tämän.


text: "Gold, Silver & Crystal" -saagan aikana käydyssä Kanton ja Johton välisessä salijohtajaturnauksessa Sabrina sai vastaansa Azalea Townin hyönteistyypin salijohtaja Bugsyn. Vaikka Bugsy onnistuikin aluksi vahingoittamaan Sabrina's Mr. Mimea Scytherillaan, Sabrina sai Bugsyn ja hänen Heracrossinsa pian vangittua Mr. Mimen luomaan näkymättömään huoneeseen sekä estettyä Heracrossin vahinkoa tekevät hyökkäykset "Encore" -liikkeellä. Tämän jälkeen Mr. Mimen onnistui helposti päihittää Heracross "Psybeam" -hyökkäyksellä.


text: Animesarjaan perustuvassa "The Electric Tale of Pikachu" -mangassa Sabrina oli paljon mukavampi ja kiltimpi kuin animessa. Ash haastoi hänet saliotteluun, mutta hänen Pikachunsa hävisi Sabrinan Abralle. Myöhemmin Ash auttoi puolustamaan Saffron Cityä jättiläismäisen ja paholaismaisen Haunterin, "Black Fog"in hyökkäykseltä. Tämä Haunter oli tappanut useita Sabrinankin Pokémoneja imemällä niiden sielut "Dream Eater" -liikkeellä. Myöhemmin, Black Fogin tuhottua itsensä, Sabrina, kaikesta sitä kohtaan kokemasta inhosta huolimatta, purskahti itkuun sen kuoleman takia.


text: Blaine () on Kanton alueen seitsemäs salijohtaja, ja on erikoistunut tulityypin Pokémonien kouluttamiseen. Hänen luovuttamansa salimerkin nimi on Tulivuorimerkki ("Volcano Badge"). Hän esiintyi ensi kerran "Pokémon Red" ja "Blue" -peleissä, ja on myöhemmin esiintynyt myös "Pokémon Yellow, Gold, Silver, Crystal, Stadium, Stadium 2, FireRed, LeafGreen, HeartGold, SoulSilver, Black 2 ja White 2" -peleissä.


text: Blainen ensiesiintyminen Pokémon -animessa tapahtui jaksossa "Kuka ratkaisee arvoituksen?" ("Riddle Me This"). Ash ja kumppanit tapasivat hänet ensin valeasussa, tietämättä kuka hän todella oli. Hän kertoi heille, että "Cinnabar Island" oli joutunut niin totaalisesti turistien valtaamaksi, että saaren sali oli mennyt nurin. Kun hän myöhemmin todisti Ashin kovaa halua voittaa salimerkki ja hänen puolustavan Cinnabarin laboratoriota Rakettiryhmän hyökkäykseltä, hän vihjaisi tälle uuden, salaisen salin sijainnista tulivuoren sisällä, missä hän lopulta paljasti Ashille ja tämän ystäville todellisen henkilöllisyytensä.


text: Ash haastoi Blainen otteluun. Blainen ensimmäinen Pokémon oli Ninetales, jota vastaan Ash käytti Squirtleaan. Etulyöntiasemastaan huolimatta Squirtle hävisi. Ash teki riskialttiin vedon ja käytti Charizardiaan, minkä johdosta Blaine vaihtoi Ninetalesin Rhydoniin. Charizardia ei kuitenkaan huvittanut otella, ja Ash joutui vaihtamaan Pikachuun. Vaikka Rhydonilla näytti olevan tyyppietulyöntiasema (maatyypin Pokémonit ovat immuuneja sähkötyypin hyökkäyksille), Pikachu voitti käyttämällä Rhydonin sarvea ukkosenjohdattimena sähköhyökkäykselleen. Tämän jälkeen Blaine kutsui tulivuoren uumenista voimakkaimman Pokémoninsa: Magmarin. Magmarin tulivoimat olivat liikaa Pikachulle, ja Ash luovutti ottelun.


text: Seuraavassa jaksossa Rakettiryhmä yritti varastaa Magmarin, mutta yrityksen epäonnistuminen johtikin siihen, että sali tuhoutui ja tulivuori alkoi purkautua. Ash, kumppanit ja Blaine käyttivät Pokémonejaan tukkiakseen laavavirran kivillä, ja onnistuivat estämään purkauksen. Tämän jälkeen Ash ja Blaine valmistautuivat uusintaotteluun tulivuoren huipulla. Yllättäen Charizard, vaikuttuneena Magmarin voimista pelastustyön aikana, tarjoutui ottelemaan. Pitkän ja rankan taistelun päätteeksi Charizard päihitti Magmarin "Seismic Toss" -liikkeellä, ja Ash sai himoitsemansa salimerkin.


text: Animessa Blainen ulkoasu poikkeaa merkittävästi pelien vastaavasta. Tämä muotoilu oli alun perin harkinnassa Blainen varsinaiseksi ulkonäöksi, ja sitä käytettiinkin japanilaisissa Pokémon Red ja Green -peleissä, mutta se muuttui pian tämän jälkeen, joten kaikissa japanin ulkopuolella julkaistuissa peleissä käytetään uutta ulkomuotoa. Vanha ulkoasu nähtiin myös kerran "Pokémon Adventures" -mangassa Blainen käyttämänä "valeasuna".


text: Animessa Blainen japaninkielisenä äänenä on Toshiya Ueda, englanninkielisenä äänenä Michael Haigney ja suomenkielisenä äänenä Pasi Ruohonen.


text:
"Pokémon Adventures" -mangassa Blaine toimi ennen Rakettiryhmän palveluksessa, mutta jätti järjestön myöhemmin. Hän teki kokeita erinäisillä Pokémoneilla, joista Gyarados ja Eevee päätyivät lopulta Redille.
Blaine esiintyi ensi kerran "Cinnabar Island"illa, jossa Rakettiryhmä hyökkäsi hänen kimppuunsa legendaarisella tulipokémon Moltresilla. Blaine lähetti Redin saarella sijaitsevalle laboratoriolle, missä tämän onnistui siellä olleen koneen avulla herättää aiemmin saamansa fossiili henkiin Aerodactyliksi. Sen avulla Red taisteli Moltresia vastaan, pakottaen Rakettiryhmän perääntymään.


text: Myöhemmin Red tapasi Blainen "Cerulean Cave"ssa, missä tämä oli ottelemassa itse Rakettiryhmän palveluksessa luomaansa legendaarista meediopokémonia, Mewtwota vastaan. Mewtwon "Psywave" -liikkeen muodostama tornado esti lähelle pääsyn, ja tarpeen vaatiessa liike muuntautui myös valtavaksi lusikaksi, jota Mewtwo saattoi käyttää lähitaistelussa. Red onnistui kuitenkin ujuttamaan Pikachunsa Mewtwon lähelle ja nappaamaan sen tämän suussa olleeseen, Blaineltä saatuun ""Mestaripalloon"" ("Master Ball"). Blaine paljasti, että koska Rakettiryhmä ei ollut onnistunut saamaan Mewtwon valmiiksi saattamiseen tarvittavia Mew'n geenejä, hän oli joutunut käyttämään siihen soluja omasta käsivarrestaan ja vastineeksi ottanut myös Mewtwon soluja omaan kehoonsa, minkä seurauksena hänen kädestään oli tullut eräänlainen geneettinen kompassi, joka pystyi osiottamaan Mewtwon sijainnin, mutta samalla vahingoittui vakavasti aina Mewtwon läsnä ollessa.


text: "Yellow" -saagan lopulla Blaine auttoi Yellow'ta taistelemaan Eliittinelosten johtajaa, Lancea ja tämän lohikäärmetyypin Pokémonien armeijaa vastaan. Ikävä kyllä Mewtwo saattoi olla pallonsa sisältämän, sen ja Blainen välistä sidettä suojelevan erikoisnesteen ulkopuolella vain kolme minuuttia. Blainen yritys voittaa Lance tässä ajassa epäonnistui, ja voimattomina niin hänen kuin Mewtwonkin oli jätettävä Lancen voittaminen Yellow'n vastuulle.


text: "Gold, Silver & Crystal" -saagan aikana legendaarinen tulipokémon Entei valitsi Blainen kumppanikseen, ja käytti parantavia liekkejään parantaakseen hänen kätensä. Tästä tosin seurasi myös, että Blainen ja Mewtwon välinen yhteys katkesi, ja Mewtwo poistui Blainen laboratoriosta. Kun Blaine myöhemmin kohtasi Johton lohikäärmetyypin salijohtajan ja Lancen serkun Clairin "Magnet Train"in kyydissä käydyssä taistelussa, Entei päihitti helposti Clairin Dragonairin, voittaen samalla Kanton ja Johton salijohtajien välisen turnauksen Kanton eduksi.


text: Giovanni () on Kanton alueen kahdeksas ja viimeinen salijohtaja, ja on erikoistunut maatyypin Pokémonien kouluttamiseen. Salijohtajan työ on tosin vain julkisivu, sillä todellisuudessa hän on rikollisjärjestö Rakettiryhmän pomo, joka kerää harvinaisia Pokémoneja kaikista tyypeistä. Hänen ensiesiintymisensä animessa tapahtui sarjan 15. jaksossa, "Kieroa peliä valtamerilaivalla" ("Battle Aboard the St. Anne"). Hänen kasvonsa tosin paljastettiin varjoista vasta jaksossa 63, "Merkin herruus" ("The Battle of the Badge"), joka on myös ainoa jakso, jossa hänen valetyönsä salijohtajana on esitetty animessa. Hänen luovuttamansa salimerkin nimi on Maamerkki ("Earth Badge"). Hänen pääpokémoneinaan nähdään peleissä usein Nidoking ja Nidoqueen, animesarjassa hänen tunnuspokémoninsa taas on hänen lemmikkinsä Persian.


text: Toisen sukupolven peleissä Giovanni on väistynyt niin tehtävästään Viridian Cityn salijohtajana kuin asemastaan Rakettiryhmän pomonakin pelaajan voitettua hänet ensimmäisen sukupolven peleissä, ja hänen tilalleen on tullut niin ikään pelaajan aiemmissa peleissä päihittämäksi joutunut ja Pokémon-mestarin paikalta väistymään joutunut Blue Oak (). Toisin kuin Giovanni, tai muutkaan viralliset salijohtajat ylipäätään, Blue ei ole erikoistunut mihinkään tiettyyn Pokémon-tyyppiin, mutta jakaa kuitenkin samaa salimerkkiä kuin Giovanni aikoinaan.


text: Bluen lähin vastine animesarjassa on Ashin vastustajanakin tunnettu Gary Oak, joka on ollut mukana sarjassa ensimmäisestä jaksosta lähtien. Toisin kuin Blue, hän ei kuitenkaan ole koskaan toiminut salijohtajana, vaan ryhtyi Pokémon-tutkijaksi lopetettuaan kouluttajan uransa Ashille koetun tappion jälkeen.


text: "Pokémon Adventures" -mangassa Bluen vastineena nähdään Green. Englanninkielisissä käännöksissä hänen nimensä on tosin muutettu Blueksi vastaamaan englanniksi julkaistua Pokémon Blue -peliä vain japanissa ilmestyneen Green -pelin sijaan.


title: Dustin Tokarski

text: Dustin Tokarski (s. 16. syyskuuta 1989 Watson, Saskatchewan) on kanadalainen jääkiekkomaalivahti. Hän siirtyi lokakuussa 2017 NHL-seura Philadelphia Flyersin organisaatioon. Hän on edustanut ammattilaisurallaan myös Tampa Bay Lightningia, Montreal Canadiensia ja Anaheim Ducksia sekä niiden farmijoukkueita.


title: Dustin Tokarski

text: Ennen ammattilaisuraansa Tokarski pelasi vuodesta 2006 alkaen kolme kautta juniorisarja WHL:n Spokane Chiefsissä. Hänellä oli kahtena vuonna sarjan paras torjuntaprosentti (toisella ja kolmannella kaudellaan) ja kerran paras päästettyjen maalien keskiarvo (kolmannella kaudellaan). Hän oli voittamassa vuonna 2008 WHL:n mestaruutta Ed Chynoweth Cupia sekä Canadian Hockey Leaguen mestaruutta Memorial Cupia. Hänet palkittiin tuon vuoden Memorial Cup -turnauksen parhaana maalivahtina (Hap Emms Memorial Trophy) ja arvokkaimpana pelaajana (Stafford Smythe Memorial Trophy) sekä nimettiin sen tähdistökentälliseen.


title: Dustin Tokarski

text: Tampa Bay Lightning varasi Tokarskin viidennellä kierroksella. Hän teki joukkueen kanssa kolmivuotisen tulokassopimuksen saman vuoden lopulla ja aloitti ammattilaisuransa seuraavan vuoden syksyllä. Hän pelasi kaudella 2009–2010 kaksi NHL-ottelua, ensimmäisen 16. tammikuuta 2010, jolloin Lightning kohtasi vierasottelussa Florida Panthersin. Hänet vaihdettiin maalille ottelun kolmanteen erään Antero Niittymäen tilalle. Tokarski pelasi kauden aikana myös 55 ottelua Lightningin farmijoukkueessa Norfolk Admiralsissa AHL:ssä.